qundao/data-zh-poetry huggingface dataset:
賦玉岩
作者：趙希融
朝代：宋

君不見陶令門前栽五柳，聊爲折腰辭五斗。
歸來三徑足歡娛，琴書得趣人誰有。
又不見和靖卜築臨西湖，湖山勝景天下無。
至今疏影橫斜句，人與梅花共清癯。
古來逸士皆如此，一節純全能終始。
三歎古風挽莫回，幸有玉岩人足比。
二十餘年養浩深，厭居朝市入山林。
此身出處無非道，憂世誰知一寸心。
愧予朱墨塵埃裏，恨不巖前濯清泚。
想象入室芝蘭馨，有□清廟遺音美。
聞說當年贈監書，蒲公之見特其粗。
要知命義吾儒事，願學同遊周邵蘇。
九日舟中
作者：趙希逢
朝代：宋

倦客逢萸節，生涯寄葉舟。
窮途危不顧，飛棹去難留。
舊菊重陽日，寒蘆兩岸秋。
多情惟破帽，猶戀老人頭。
初夏
作者：趙希逢
朝代：宋

綠暗紅稀四月天，榆錢鋪徑撒青氈。
雨肥渴動羹梅興，風暖香傳餠麥鮮。
解慍更無琴可續，納凉徒有句堪聯。
看看河朔相追逐，避暑忘形到酒邊。
和三衢道中
作者：趙希逢
朝代：宋

飄飄興動酒家帘，身世都拚醉大千。
愁逐夢魂回夜半，思隨詩句到天邊。
再興炎祚諸公力，一線桐江萬古賢。
何日洗心來伴此，不須別辦買山錢。
和不禱
作者：趙希逢
朝代：宋

艱難險阻謾曾經，有惠終輸有福人。
邈爾大鈞休致問，澹然方寸自能神。
早知造物難僥倖，何似虛懷任屈伸。
但看四時周復始，幾曾雪後不回春。
和九日溪樓遠望
作者：趙希逢
朝代：宋

明時月與日俱陽，君子如何謫遠方。
青眼相看惟舊菊，白衣不至謾空觴。
橫秋過鴈書晴碧，薄暮屯雲带夕黄。
獨倚危欄閑著句，慚無五字比韋郎。
和借景樓
作者：趙希逢
朝代：宋

靜夜延孤月，清觴酌九霞。
歌聲傳皓齒，悲思類鳴笳。
竊聽酤樓管，真成獻佛花。
無端惱狂客，酒興滿天涯。
和倪尚書生祠
作者：趙希逢
朝代：宋

風流醖藉絕絢都，鍊得身形似鶴癯。
要爲閻閭伸鬰抑，促教松菊就荒蕪。
貪殘安得市中虎，恩愛由遺屋上烏。
不識在朝共爾位，用心皆似若人無。
和再還建上舊店
作者：趙希逢
朝代：宋

枉將荆棘滿園栽，不放陽和一點回。
何事成陰種桃李，相逢一笑看春來。
和別館即事
作者：趙希逢
朝代：宋

溪摇日色遠生光，飛絮隨風上下狂。
纈間群花連野發，錦添稚笋滿林香。
斜陽落盡千山晚，带月歸來一葦航。
老矣追懽非我事，效顰子美訪黄娘。
和午枕·其一
作者：趙希逢
朝代：宋

遣懷無日不持盃，何事愁腸未肯開。
堪嘆人生真似夢，黄粱不夢又蒿萊。
和午枕·其二
作者：趙希逢
朝代：宋

春酲未析眼慵開，困卧藤床隠腹雷。
陪笑不容掀幌問，一雞啼午自驚回。
和南劍水閣
作者：趙希逢
朝代：宋

莫把鉛刀比莫邪，匣藏文采鎖煙霞。
可憐建水蹤猶梗，因憶洛陽酒與花。
寸念空勞馳北闕，真經早合誦南華。
幾回魂斷雲山外，一掬鄉心未到家。
和南浦客邸
作者：趙希逢
朝代：宋

路滑山邊石，灘渾水底沙。
曉風動銀燭，夜漏滴簷花。
身伴燈爲客，心隨夢到家。
頑雲癡未散，合喚阿香車。
和南浦水閣
作者：趙希逢
朝代：宋

受風蓬鬢三千丈，何日金釵十二行。
逆旅相逢成白眼，可憐空學捧心粧。
和壽昌道中
作者：趙希逢
朝代：宋

債甘償道路，脚慣踏江村。
驀地心生愧，何人日掩門。
安貧居陋巷，無事對清樽。
我亦動思靜，此懷與誰論。
和夜讀離騷
作者：趙希逢
朝代：宋

孤忠烈日與秋霜，千古英魂在水央。
掩卷長吁悲往事，挑燈痛飲坐寒窗。
始終與國當同戚，憤抑沉身亦近狂。
狼跋等詩今可覆，怡然意味最深長。
和套筒
作者：趙希逢
朝代：宋

長鳴誰敢扼吾咽，掉臂天門不受牽。
豈是轉喉能觸諱，自緣賊柳欲爲圈。
幾回怒起橫長劍，何日歸來老數椽。
林下也休驚曲木，一般安分賽當錢。
和容膝
作者：趙希逢
朝代：宋

□□□常裕，看書日易消。
乾坤同廣大，風雨任飄摇。
坐□□穿榻，安然免折腰。
奴顔羞俗輩，華屋插雲遥。
和寄仵判院八首·其一
作者：趙希逢
朝代：宋

望君如在碧雲間，逸駕飄飄不可攀。
何日得陪雞犬去，仙泉好共飲丹蠻。
和寄仵判院八首·其七
作者：趙希逢
朝代：宋

好問君王覓鏡湖，含丹照白伴瀟疎。
玄中得趣渾閑事，只恐故人難得書。
和寄仵判院八首·其三
作者：趙希逢
朝代：宋

寶笈瓊函世不傳，感君重諾訂金千。
相應未值南來鴈，謂戲前言斷不然。
和寄仵判院八首·其二
作者：趙希逢
朝代：宋

便教老眼怎昏花，書債如何也不賒。
更有一般春枕夢，合眸便到故人家。
和寄仵判院八首·其五
作者：趙希逢
朝代：宋

發於事業見於詞，君昔相期舍我誰。
何事至今猶一旅，幾回無語發深思。
和寄仵判院八首·其八
作者：趙希逢
朝代：宋

囷躓真成失水螭，震雷驚起在何時。
而今且向書窗下，夜對寒燈讀楚詞。
和寄仵判院八首·其六
作者：趙希逢
朝代：宋

琴樽疇昔記追隨，富貴休教貧賤離。
一日相思時十二，無書獨可可無詩。
和寄仵判院八首·其四
作者：趙希逢
朝代：宋

古壁傷情憶舊題，連天芳草望空迷。
沉吟此意向誰說，合盡碧雲日又西。
和寄兩庠同舍
作者：趙希逢
朝代：宋

早欲排雲扣帝閽，可憐駒隙過青春。
文章未必劣班馬，人物直疑分廣閩。
夜對短檠空抱恨，日愁破甑暗生塵。
山間江上風和月，令眼傍觀却笑人。
和寄劉浩然
作者：趙希逢
朝代：宋

緣空寶鏡一輪新，何處纖雲更敢侵。
四望孤城連遠塞，幾聲哀杵間寒砧。
月明飛鵲無依地，夜靜征鴻有過音。
報國寸心空耿耿，可憐鬢髮已侵尋。
和寄大庚郭縣尉
作者：趙希逢
朝代：宋

纏腰跨飛鶴，不須上揚州。
直欲摶扶摇，相從汗漫遊。
得意廣寒宮，闊步玉京樓。
迤邐叫閶闔，借階獻前籌。
騏驥千里志，縻首成淹留。
少年燈火眼，眵昏歲幾周。
漢庭賒策對，唐匭空書投。
抗言不畏避，視死等嬉遊。
想應初墮地，早已氣食牛。
慨然大勇聞，肯以小怯羞。
一第真分內，談笑期封侯。
可惜剛比鐵，不能曲如鈎。
轉喉成觸諱，身作治世囚。
禍福若自取，行止非人由。
飄零靡底定，蹤跡萍梗猶。
雖然遇坎止，未始隨波流。
相看得同志，有酒共解憂。
議論發耿耿，正誼不利謀。
仕路幾閲人，來往一置郵。
直須早回首，誰能沉復浮。
管見頗自是，君其首肯不。
江上與山間，風月無人收。
不妨爲管領，巾車更孤舟。
但得免憂辱，外此復何求。
和寄宗上人
作者：趙希逢
朝代：宋

早欲投閑林下坐，苦無度牒與袈裟。
在家儻若謝靈運，薄酒須知也勝茶。
和寄小王徐子晉
作者：趙希逢
朝代：宋

南溟未擊水三千，涸轍心難一息安。
擬向伊吾馳馬武，併於易水吊燕丹。
拳拳空自鼓齊瑟，落落真成適越冠。
半世辛勤成底事，星星鬢髮漸成皤。
和寄敬甫葉兄
作者：趙希逢
朝代：宋

讀史感忠義，掩卷暗奪魄。
痛哭治安書，骨梗賢良策。
表表漢唐間，相望繼履舄。
古今立人朝，委質幾千百。
誰能抗切直，反或事便僻。
居然習成風，未易一二責。
間氣萃賈劉，言可行蠻貊。
首足歎倒懸，夷夏正疆埸。
建侯選左右，一一爲區畫。
耻欲洗元和，長鳴奮羽翮。
懼稔蕭牆禍，抗論不容釋。
迨今忠讜言，日星輝簡冊。
不間加奬納，方且被放謫。
身或死異土，霧雨暗孤驛。
時君聽未洪，天公眼亦白。
三歎動耿耿，一笑空啞啞。
慷慨士豈無，君門九重隔。
自惟幼所學，早已聲猷藉。
幾載事辛勤，半生困行役。
楊朱正泣歧，宣室未前席。
抑鬰嘆不平，擬吊湘水碧。
堪嘆失東隅，誰能走南陌。
只恐搜遺賢，詔且下旦夕。
看看辭霧隠，廩廩升雲圛。
摶風九萬里，參天二千尺。
不容豹管窺，豈復魚肆索。
熟道試驅馳，初心粗慰懌。
爲國知自效，於己未敢益。
夷險隨所遭，難易本何擇。
期使犬戎清，願放魴尾赤。
君父戴天仇，生死兩不易。
收還舊物歸，豈學孤注擲。
壽域開遠邇，陽春布德澤。
却當訪赤松，不必效許伯。
扁舟五湖間，回首謝戔帛。
明哲保此身，時論免扞格。
江上與山間，風月幾萬石。
管領得自由，超然傲今昔。
榮達付無心，俯仰任陳迹。
作詩寄此懷，想非暗投璧。
和寄江子崗
作者：趙希逢
朝代：宋

間關踏盡幾重崗，去國悠悠路更長。
別後三秋驚歲月，瀟然一旅慣風霜。
屬厭茶味能消悶，搜攪書腸覺有香。
過鴈懷人空矯首，草書未暇事應忙。
和寄王五四將仕·其一
作者：趙希逢
朝代：宋

書詐誰知誣子孟，奏陳直欲動山濤。
下機終不疑曾子，二主其明真察毫。
和寄王五四將仕·其二
作者：趙希逢
朝代：宋

帝業未成三尺劍，老人先授一編書。
遭時若與留侯異，簑笠江湖亦可漁。
和寄王士貴
作者：趙希逢
朝代：宋

又逢南浦草生春，獨詠江東日暮雲。
樽俎從容成感舊，鼎茵安否莫知君。
寸心終夕馳千里，一見他時勝百聞。
欲到小峰身不羽，此情脈脈倩詩云。
和寄王清之
作者：趙希逢
朝代：宋

奔馳造物實爲之，何日連鑣共賦歸。
有夢憑誰爲遞到，舉頭恨肉不能飛。
公門胡靳栽桃李，治世誰甘采蕨薇。
忍死初心終不負，願驅風鶴捷淮淝。
和寄王謂夫
作者：趙希逢
朝代：宋

才智當於緩急觀，孤忠豈願效逢干。
幾多長技當施錯，千萬和謀莫主韓。
便好多方收俊傑，忍教左衽溷衣冠。
直須掃穴犁庭後，放馬山陽脚始酸。
和寄盧進士
作者：趙希逢
朝代：宋

珊瑚文采爛銀鈎，挾策相期汗漫遊。
世路商盤更周誥，旅亭楚尾望吳頭。
新詩聊寫別來况，過鴈俄驚客裏秋。
魂夢也知飛不到，夜長贏得數更籌。
和寄苕溪故人
作者：趙希逢
朝代：宋

摶砂聚散易西東，覽鏡顔非舊日紅。
千里鴈郵成杳杳，百年駒隙去匆匆。
暮雲杜憶謫仙子，夜雪王思安道公。
蠶室史遷非有罪，從來文士例多窮。
和寄范茂卿
作者：趙希逢
朝代：宋

揀芽雀舌乍辭枝，小杓分江欲試時。
孤悶不知消幾椀，睡魔立使豎降旗。
何人紫色分金餠，入口清泉生玉池。
搜攪胸中書傳起，誰能捫腹不吟詩。
和寄西山·其一
作者：趙希逢
朝代：宋

寥寥千古一西山，望著令人脚便酸。
充腹野薇當日事，照人清節至今寒。
未聞治世饑而死，留與凌烟畫出看。
厚衛生經非浪語，欲安家國在身安。
和寄西山·其二
作者：趙希逢
朝代：宋

殘胡妄欲肆穿窬，憤激英雄起草廬。
廣也數奇窮亦命，括之一敗罪非書。
夢魂北闕常傾霍，餓死西山未分蔬。
奮志鷹揚正吾事，誰能閑立作舂鋤。
和寄趙及父
作者：趙希逢
朝代：宋

德裕南征基奉冊，淮陰晚節北登壇。
何如流落長沙後，猶自拳拳策治安。
和寄趙德夫
作者：趙希逢
朝代：宋

學行何必過邯鄲，匍匐歸來指謾彈。
萬事不如安分好，人心何事險於灘。
和寄陳士元
作者：趙希逢
朝代：宋

開禧一失晚方收，在位諸公似拙謀。
逞志真成窮鴨綠，憫寒誰識遣貂裘。
王恢首事徒開釁，廣利邀功要覓侯。
多少英雄窗下坐，沉吟無語暗搔頭。
和寧川冷渡
作者：趙希逢
朝代：宋

解鞍飽有山林興，入耳都無市井聲。
一榻蕭然誰是伴，琴樽相對太清生。
和小圃
作者：趙希逢
朝代：宋

淵明從日涉，董子不窺園。
行樂從吾好，安恬亦性根。
我今勤抱甕，花發應開樽。
安得恢餘地，群珍賸闡坤。
和山居
作者：趙希逢
朝代：宋

峨雲羞殺鵔鸃冠，半掩山扉日不關。
林下一般安分好，人生萬事轉頭間。
忘機禽鳥傍人語，入暮牛羊带日還。
多少江山足詩料，一簑更好伴鷗閑。
和山水吟
作者：趙希逢
朝代：宋

七閩佳山水，秀氣鬰蒼蒼。
鍾而爲人物，事業亦叵量。
我生古瀛州，地匪中州醜。
雖然得文公，木舌而金口。
自惟稟受不堅申，安得玉骨秋水神。
幾番分欲躬樵蘇，手足况有禹偏枯。
禹猶盡力導河洛，功業何啻等山岳。
予惟食粟類曹交，所至於人成落落。
勿謂廣之東，安得萬人雄。
地本不愛寶，賦予由來公。
閩廣雖異地，人物差可擬。
爾來擢倫魁，亦復有人耳。
聲價壓天下，爭覩如星凰。
泰山一毫芒，更有萬丈長。
和巖桂
作者：趙希逢
朝代：宋

嫦娥羞澀隠閨房，曾記當年竊藥囊。
奔入月中知幾載，却於秋後噴幽房。
枝頭遺落兼金屑，坐上濃薰沉水香。
恍惚蟾宮身屢到，似猶相隔一門牆。
和巖桂落英
作者：趙希逢
朝代：宋

沉麝爲肌蠟剪英，九霄遞馥到寰瀛。
徘徊忍離花邊去，彷彿如從月窟行。
殘蘂尚堪燃古鼎，清芬真可濯塵纓。
紛紛落盡盈盃勺，堪笑承糟空捧罌。
和巧松·其一
作者：趙希逢
朝代：宋

肯將生意待春回，尺寸靈根破雪栽。
愛護成陰十年後，漫山彷彿魯祖來。
和巧松·其三
作者：趙希逢
朝代：宋

秦人無故起阿房，赤立千林赭衆岡。
更覓長生遊海上，不將松實作津梁。
和巧松·其二
作者：趙希逢
朝代：宋

何人厦屋詫渠渠，路入松關陰滿衢。
都把萬間庇寒士，又分餘蔭憇征夫。
和巫山
作者：趙希逢
朝代：宋

奇峰六六插寒江，作賦何人語悖常。
譽木從旁猶見斥，楚王應有愧於唐。
和平政橋
作者：趙希逢
朝代：宋

潮之距京數千里，長短郵亭幾屈指。
脚踏富沙路恰分，山傍雲飛峰亂起。
低頭萬里瞰長江，如羊很石爭跳梁。
篙師駢首帽裹黄，舟行如飛電掣光。
褰裳淺不比涉洧，舍安就危豈得計。
何人鞭石壓濤驚，巨川不假舟楫濟。
俶謀計直凡幾緡，千柱津梁談笑成。
遂令深谷化平陸，飛翬直上凌空青。
行盡吳頭并楚尾，多少風光經眼底。
勝絕未有如此橋，虹光映水洞表裏。
春來雨漲添洪波，波底森森劍戟羅。
群魚撥剌慣砰磕，躍水欲作龍騰梭。
未寒石捲浪花雪，清曉日浴金盤赤。
更如鏖戰萬鼓鳴，俯觀顔容變行客。
人間無限事不平，吞恨飲氣那能名。
誰能似此翻長舌，日夜怒號如訴聲。
和幽居·其一
作者：趙希逢
朝代：宋

不用堆錢更買山，群峰前後翠遮闌。
玻璃千頃清無滓，星月一天光動寒。
得趣吟成千首易，逃空降服寸心難。
夢魂勝境飛難到，只把翠微詩細看。
和幽居·其三
作者：趙希逢
朝代：宋

雲鎖煙封山幾重，翠微深處夕陽紅。
徑迂楊柳低迷路，木古藤蘿密蔽空。
枕漱有泉兼有石，衣披和月也和風。
落花時或隨流水，恍惚桃源陌與通。
和幽居·其二
作者：趙希逢
朝代：宋

不因搜句不曾忙，盡日柴門閉短牆。
寄傲北窗閑著眼，任他書卷展風床。
和幽居·其四
作者：趙希逢
朝代：宋

謝他逋客請回車，曳鈎清溪儘可漁。
一飽何思更何慮，四時無欠亦無餘。
鷗閑與我兩相似，鳩拙於人百不如。
金馬玉堂夢難到，凄凉分已愛吾廬。
和思故人·其一
作者：趙希逢
朝代：宋

蹤跡江湖任所之，雄文到處寫明璣。
詩書未得一兒用，豪傑空令衆譽歸。
千里雲山飛不到，寸心日夜𢛼如饑。
幾番清夢隨蝴蝶，一覺回來又已非。
和思故人·其二
作者：趙希逢
朝代：宋

握手論懷屢合并，自居謫籍玷時名。
剡溪無路訪安道，北海何人知子卿。
千里憑詩馳意馬，一樽頼酒破愁城。
秋風若有南來鴈，未忘故人煩寄聲。
和感應王祠
作者：趙希逢
朝代：宋

無端治世苦幽囚，千古空貽善類羞。
格是愛君身敢恤，勢須苦口疾方瘳。
明祠儻鑒長非罪，異日焉知廣不侯。
一片忠肝明白甚，可憐無計徹凝旒。
和憂世寄清溪友人
作者：趙希逢
朝代：宋

少年奮筆若揮戈，兵甲胸中數萬羅。
一片忠肝明貫日，十分辯口勢懸河。
肯同郭璞遞投策，莫學楚輿狂作歌。
四海蒼生望霖雨，看看離畢致滂沱。
和憶弟妹
作者：趙希逢
朝代：宋

行行吊影建溪南，舉眼何人共急難。
同氣蜂飛緣蜜剖，群姦蚋聚爲醯酸。
荆山那得枝長合，豆泣堪傷肉自剜。
杜老固知懷弟妹，醉愁想更憶長安。
和拜茶
作者：趙希逢
朝代：宋

地靈分異産，人力果何功。
護想森神物，餘應處下風。
葉初緘嫩綠，色敢带昏紅。
珍重春前雪，殷勤奉帝宮。
和斗齋
作者：趙希逢
朝代：宋

笑他白足道人曇，準擬來同彌勒龕。
懸肘不須誇印大，折腰歸去傲窗南。
久藏還喜有真一，就飲何妨說後三。
萍實拾來相對剖，味甜疑是蜜中函。
和新市雜詠·其一
作者：趙希逢
朝代：宋

落日看看宿暮鴉，譙樓畫角動梅花。
今宵酒興知何處，隠隠歌聲不一家。
和新市雜詠·其一〇
作者：趙希逢
朝代：宋

絃管樓臺十萬家，暮雲落日映殘霞。
可曾一夜不携酒，占斷四時長是花。
和新市雜詠·其七
作者：趙希逢
朝代：宋

歌聲嬌带曉鶑啼，何處糟糠更有妻。
脈脈寸心和酒悶，明朝還恐兩東西。
和新市雜詠·其三
作者：趙希逢
朝代：宋

醉來援筆壁飛鴉，他日還能罩碧紗。
却喜樽前低笑道，長安何處沒閑花。
和新市雜詠·其九
作者：趙希逢
朝代：宋

離愁別恨滿滄洲，匹馬匆匆去莫留。
山盡回頭人不見，齊雲何日貯高樓。
和新市雜詠·其二
作者：趙希逢
朝代：宋

拚醉秦樓頭强扶，樽空還更問當罏。
興闌夢覺明朝路，山色煙中半有無。
和新市雜詠·其五
作者：趙希逢
朝代：宋

相逢逆旅若爲親，一掬鄉心滿面塵。
忽聽瑶臺歌四起，頓令歡意可回嗔。
和新市雜詠·其八
作者：趙希逢
朝代：宋

新詩曾寄紫雲娘，異日相逢尚未忘。
料想怱怱恨離別，愁腸萬縷繫垂楊。
和新市雜詠·其六
作者：趙希逢
朝代：宋

婥約精神解語花，娥娥不受點雲遮。
相看醉後還能醒，驅遣睡魔那用茶。
和新市雜詠·其四
作者：趙希逢
朝代：宋

杯行火急正相催，一醉難酬一笑開。
夜靜酒闌清不奈，好風吹月入樽來。
和早春層樓
作者：趙希逢
朝代：宋

誰架齊雲百尺樓，舞衫歌扇貯風流。
可憐脚力衰多矣，身未上時心已愁。
和早春梅山
作者：趙希逢
朝代：宋

昨夜何人雪裏歸，嶺頭折得去年枝。
莫將寒暖分南北，直爲春光剖破籬。
和早春楮衾
作者：趙希逢
朝代：宋

楮衾重蓋得春多，貴習都忘紈與羅。
一枕雷聲齁鼻息，想應夢不到嬌娥。
和早春水西
作者：趙希逢
朝代：宋

車塵曀曀慣東西，因覽江山得勝奇。
休嘆勞生空轍迹，未留勳業也留詩。
和早春酒家
作者：趙希逢
朝代：宋

丰姿越女更吳姬，一笑能令酒力微。
步月歸來渾未醉，家人疑自剡溪歸。
和春閨带花
作者：趙希逢
朝代：宋

簾捲黄昏月似眉，瘦梅淡月兩相宜。
樽前况有人如玉，鬢畔疑橫竹外枝。
和春閨落花
作者：趙希逢
朝代：宋

片片臙脂纈地毛，對花醉臉上紅潮。
樽前笑指人人看，好與香腮一樣嬌。
和春閨雜詠
作者：趙希逢
朝代：宋

春溪買得柳穿魚，酒興飄飄生室廬。
試問斗藏能有幾，想應不似步兵厨。
和晚醉金樓
作者：趙希逢
朝代：宋

少年曾客帝王州，醉倒不知何處樓。
厭飲清歡成逐夜，時邀明月入簾鈎。
和暮秋聞鴈有懷·其一
作者：趙希逢
朝代：宋

數聲鴈送故鄉愁，喚起滄江萬頃秋。
料想日寒風色慘，可堪寂寞冷沙洲。
和暮秋聞鴈有懷·其二
作者：趙希逢
朝代：宋

有腹夫誰肯貯愁，笑他宋玉浪悲秋。
征鴻縱使聲多恨，怎得無聲過小樓。
和月巖
作者：趙希逢
朝代：宋

涵虛一境絕人煙，掛星貫月棲羽仙。
移來海上三島地，喚作人間幾洞天。
追遊有客驂鸞鳳，滿座清光延兔蟾。
舉頭耿耿照不寐，料想無人醉欲眠。
和村居
作者：趙希逢
朝代：宋

卜築便幽僻，相逢喜客嘉。
充庖鋤野笋，飣坐拗山花。
竹列階前戟，山排門外衙。
夜深誰是伴，風月兩三家。
和枕上吟
作者：趙希逢
朝代：宋

夢回客枕覺衾寒，展轉憂思不一端。
嗚咽數聲傳曉角，便教鐵石也心酸。
和桃花·其一
作者：趙希逢
朝代：宋

一抹殘紅散綺霞，因風吹恨落誰家。
那堪移向瑶池種，留得千年看實花。
和桃花·其二
作者：趙希逢
朝代：宋

萬鍾莫動孟軻喜，簞食難生顔子愁。
醴酒當年如□□，□□□□□□□。
和楊花·其一
作者：趙希逢
朝代：宋

枝頭的皪耀珠光，蝶使蜂媒未許忙。
識賞何人曾眼白，形容無語可雌黄。
溪橋月下疎橫影，玉壟風前暗度香。
今古騷人吟不盡，奚奴空背錦爲囊。
和楊花·其二
作者：趙希逢
朝代：宋

稟受天香兼國色，一枝漏却春信息。
斷橋寂莫黄昏時，何人前村雪裏歸。
五出六出誇兩樣，只將一眼爲識賞。
相看如昨不世情，超然風度不與京。
有時冷浸月華白，不學壽陽點宮額。
四時留得伴眼前，不妨長作隴頭客。
和武興解舟
作者：趙希逢
朝代：宋

寂寞黄昏古渡頭，凄然秋思滿汀洲。
卧薪要復中原地，載荻先燒强虜舟。
席勝長驅如朽拉，老師何苦更迍留。
義旗直指兵無血，剩活千人世世侯。
和歲寒三友亭
作者：趙希逢
朝代：宋

春來到處富群英，浮浪應無實副名。
獨有歲寒三冷友，凌霜傲雪伴詩盟。
和水禽
作者：趙希逢
朝代：宋

一水微茫天盡頭，淡煙疎雨暗滄洲。
白鷗遠遠隨潮上，隠映寒蘆兩岸秋。
和江上雙舟催發
作者：趙希逢
朝代：宋

滄茫萬頃不計闊，仙槎曾泛天宮闕。
至今風浪卷長空，破浪飛帆何處發。
落鷹飛兔注急湍，千丈皚皚湧雪山。
相忘鷗鷺慣舟楫，蕩漾隨流下小灘。
晚來兩兩帆相續，牙檣拄定孤輪玉。
寒冰冷浸一江秋，分明寫出瀟湘軸。
和江濤
作者：趙希逢
朝代：宋

奔騰勢力作弓䟫，夜半聲如萬鼓轟。
因想千人揮筆陣，斫營怒氣更崢嶸。
和池亭即事
作者：趙希逢
朝代：宋

邂逅那堪皆我輩，一觴一詠覺情深。
浮榮槐枕半炊夢，清興竹林千古心。
風漲晴空飛絮急，雨滋冷砌任苔侵。
池亭小立便幽寂，時聽清泉戛玉音。
和河魨
作者：趙希逢
朝代：宋

楊花飛處賤魚蝦，蕨已抽拳韭迸芽。
此日河魨真劍腹，生風谷虎浪磨牙。
品題不在八珍數，甘美從今衆口誇。
一死分明非爲國，罪誠由己不關他。
和流螢
作者：趙希逢
朝代：宋

林塘腐草化爲螢，星散飛來暗復明。
拾向書窗輝眼目，當將檠火對南城。
和浦城買舟·其一
作者：趙希逢
朝代：宋

倦客逢萸節，生涯寄葉舟。
窮途危不顧，飛棹去難留。
舊菊重陽日，寒蘆兩岸秋。
多情惟破帽，猶恐老人頭。
和浦城買舟·其二
作者：趙希逢
朝代：宋

丈夫儻知命，身肯委虛舟。
不爲君親重，徙知道路憂。
危機甘失脚，苦海莫回頭。
接跡巖牆下，滔滔皆若流。
和清富樓·其一
作者：趙希逢
朝代：宋

禪味曾參老釋曇，混融萬象就中觀。
眼前風月隨時幻，胸次乾坤別樣寬。
自是臨流清可賦，不成無酒白相看。
碧潭秋月唯堪比，光瑩吾心一片寒。
和清富樓·其二
作者：趙希逢
朝代：宋

對景誰能不賦詩，憑高著眼到幽微。
下臨無地仙三島，水遠兼天山四圍。
豈但追陪閑著句，更應珍重爲留衣。
北山他日移文去，蕙帳無人月滿扉。
和琴
作者：趙希逢
朝代：宋

四時那得如秋清，夜靜無人琴有聲。
月華如水不動塵，無端耳畔寒蛩鳴。
和田家·其一
作者：趙希逢
朝代：宋

門外無人水滿池，獨□一犬護門幃。
驀然踴躍聞聲喜，翁媼犁鋤带月歸。
和田家·其七
作者：趙希逢
朝代：宋

贏糧破曉自薪樵，有米無柴著甚燒。
更有一般欠區處，淡餐糲飯鼎中焦。
和田家·其三
作者：趙希逢
朝代：宋

攣耳蓬□色似燒，晚山歸負錯薪翹。
逢人猶作嬌羞態，無力輕將手托腰。
和田家·其二
作者：趙希逢
朝代：宋

笠蓑懶把一身包，沾體何曾怕雨澆。
待得年豐饒一飽，大家買酒醉溪橋。
和田家·其五
作者：趙希逢
朝代：宋

布衫裁就短平腰，兩兩三三步小橋。
粗態撩人在何處，山花鬢畔露村嬌。
和田家·其八
作者：趙希逢
朝代：宋

秋深場圃已登禾，窗下寒機暫釋梭。
積貯不教如櫛比，索逋門外苦多多。
和田家·其六
作者：趙希逢
朝代：宋

豪門方奪吏還催，打戶搥門陸續來。
力弊筋駑不入腹，愁腸料得日千回。
和田家·其四
作者：趙希逢
朝代：宋

茅舍圍圍護刺笆，寂寥無處著紛挐。
斜陽急趁牛羊下，社酒招邀三兩家。
和當塗道中
作者：趙希逢
朝代：宋

至今修竹下，陳迹憶山陰。
去去人如水，行行杖掛金。
柳絲偏惹恨，禽語更關心。
對景愁千斛，無言酒懶斟。
和登樓晚望·其一
作者：趙希逢
朝代：宋

遠山寒暮景，無事試登樓。
泛渚鷗終日，書空鴈迎秋。
朱簾高卷□，雨渡自橫舟。
望極到何許，水窮天盡頭。
和百舌
作者：趙希逢
朝代：宋

四序循環機不息，百花獨梅先占得。
紛紛紅紫未動頭，飛蝶遊蜂聖得識。
數聲啼破枝頭春，來從何處綠楊陰。
黄鸝鉗口燕無語，是甚嬌聲敢囀禽。
梨花院落如飛雪，百樣間關調巧舌。
工兼衆語媚韶華，一部笙簧長按節。
東君拂袖賞音稀，寂寞無言蒿下飛。
一春滕口說底事，徒爾貽笑諸羽衣。
人生可以直則直，萬言萬當豈如默。
三年不鳴忽一鳴，驚動東西與南北。
和禱富沙
作者：趙希逢
朝代：宋

也知銅玉寧無璞，自是蒙金合以沙。
俛首何辜聯盜械，脫身無路覓仙槎。
懷珍空自經三獻，受用何嘗得五車。
事業萬分渾杳一，可憐早已髮生華。
和紙帳
作者：趙希逢
朝代：宋

擬回暖律到寒襟，落價休論直幾緡。
已喚楮生同一榻，肯容小女動纖塵。
窗橫梅影眠和月，路入梨雲夢著人。
欲效負暄獻天子，暖烘烘地一籠春。
和紙衾
作者：趙希逢
朝代：宋

楮縑瀉出穀紋花，全幅如拋織女梭。
春向臘前回孟季，寒催暑往任羲娥。
洛中曾記紙增價，枕上想無詩作魔。
任待凍雲天欲雪，蒙頭不信得知麽。
和群鷗
作者：趙希逢
朝代：宋

素衣縞服道家流，羽化江湖作白鷗。
清節夷齊無以過，可憐不解餓滄洲。
和臨清閣
作者：趙希逢
朝代：宋

蔬羹相對潑油葱，無事依僧萬慮空。
强拾放心看語錄，肯將老眼犯塵紅。
本來無物臺非鏡，會得何心幡動風。
料想臨清高閣上，超然不與俗人同。
和舍後植花竹
作者：趙希逢
朝代：宋

東西地袤里千餘，三徑環栽松大夫。
竹比渭川知幾畝，梅移庾嶺可千株。
清歡不減巴丘橘，勝境如懸費氏壺。
况欲萬間恢廣厦，莫須更有空閑無。
和花村·其二
作者：趙希逢
朝代：宋

路入前村認杏花，門前水積半溪沙。
風流髣髴朱陳俗，白酒黄鷄姓兩家。
和苦蚊
作者：趙希逢
朝代：宋

入夜聲不絕，朝來還迹滅。
身絮巧粘膚，觜針微點鐵。
和茅亭
作者：趙希逢
朝代：宋

獨坐茅亭濯晚凉，簷前萬影立篔簹。
數聲蕭琴渾疑雨，細細吹來却有香。
和藕花
作者：趙希逢
朝代：宋

小池清曉試芒鞋，水國真仙簇仗來。
微動襪塵移穩步，半酣卯酒暈嬌腮。
千重倚蓋隨風漾，一笑傾城特地開。
口不能言猶可詠，那堪解語肯心灰。
和蛾眉亭
作者：趙希逢
朝代：宋

兩山相挾作眉彎，不似橫雲照眼寒。
料想當年餘半額，至今留得與人看。
和謝仵判院惠米
作者：趙希逢
朝代：宋

憂辱都非言行招，孤忠自莫勝群囂。
已甘逆旅長糊口，無復有言能副腰。
一士豈無關國論，九重亦合採民謠。
莫教流落江湖上，笑酌天漿獨舉瓢。
和讀史
作者：趙希逢
朝代：宋

作史先須正論持，是非便把聖經稽。
兄誅直筆周公弟，母出聲言孔伋妻。
惡戒欺君書指鹿，報嘉食客載鳴雞。
至今左右嚴官守，誰復將桐戲剪圭。
和讀張子房傳·其一
作者：趙希逢
朝代：宋

三傑留侯不敢名，肯隨走狗例鬺烹。
眼中早已無高粉，子擊何嘗有呂生。
和讀張子房傳·其二
作者：趙希逢
朝代：宋

當年罝兔視亡秦，一擊之餘果莫尋。
堪笑乘輿森萬騎，也無一個眼開人。
和讀漢史
作者：趙希逢
朝代：宋

丈夫一死誰能惜，直把微軀脫漢王。
不學貪生求富貴，族夷身戮恨尤長。
和讀蘇武李陵司馬遷傳·其一
作者：趙希逢
朝代：宋

不愛其身過易于，盡判一死外無餘。
麒麟閣上沒公議，却把芳名最後書。
和讀蘇武李陵司馬遷傳·其二
作者：趙希逢
朝代：宋

携手河梁一別歸，衷情盡寄五言詩。
故人妻子存乎否，因甚詩中無片辭。
和買盆池蓮
作者：趙希逢
朝代：宋

終日歡陪解語蓮，浮花欲比價相千。
不須更買盆池景，寂寞無言涴眼前。
和車制
作者：趙希逢
朝代：宋

木牛新意出南陽，萬里飛芻不絕糧。
故智莫能遵此日，却將獨輻獻岩廊。
和鄰女搔綿吟
作者：趙希逢
朝代：宋

門外數聲風動竹，知是客來憇輿輻。
嫣然一笑爲誰開，眼前喜見人如玉。
奚奴側背□錦囊，共看嬌容理蟹筐。
可堪清曉正凝霜，冰筯入手生寒芒。
襪塵微動繅車索，三尺龍孫橫左握。
初方一縷漸如綸，衮衮不斷巧綿絡。
沿淮土曠人更稀，未冬寒風已透幃。
閑田不種木棉樹，卒歲可憐無褐衣。
嶺南彌望無處著，堪與梨雲同寞寞。
收來比屋機杼鳴，誰復號寒嘆落魄。
和酒歌
作者：趙希逢
朝代：宋

安得鏡湖分一曲，寧可不受千鍾祿。
百年三萬六千場，認取醉鄉去路熟。
猖狂莫學少年時，身心早已偃鼓旗。
速營糟丘防老境，無行不與酒相隨。
忘形孰主又孰客，江上清風山間月。
把杯對影又即吾，我與風月難一闕。
興來更涉小小園，壺中勝賞真有天。
酒池不怕深似海，探春日日掉𦨻舡。
愁腸任待紛千縷，一醉不知手欲舞。
轉悲成歡瞬息間，功用神聖捷如許。
困來不管玉頹山，只恐朝酲欲析難。
憑虛直向崑崙上，坐看驚濤飛去帆。
和酒禁
作者：趙希逢
朝代：宋

井田未壞軍民一，去古堪嗟此意衰。
守望扶持無復有，一杯也自立藩籬。
和酒醒
作者：趙希逢
朝代：宋

溫柔鄉裏喚春回，低唱樽前肉作臺。
判取明朝都醉殺，解酲一笑有人開。
和采石
作者：趙希逢
朝代：宋

平生李白幾詩歌，傳載存亡事不訛。
捉月浪傳何所據，欲將遺恨比湘娥。
和野菜吟
作者：趙希逢
朝代：宋

人生何用廣田宅，憂懷千歲不滿百。
饑來糲飯薦苜蓿，不必膾鯉更炮鱉。
何人日流餓虎涎，望望一飽蟻慕羶。
豈知山林一天性，悠然野興浩無邊。
冬菁春韭總甘美，入口寒泉生頰齒。
鼎烹雖不羅八珍，盤餐儘定供百指。
不妨寂寞類首陽，免得市聲入耳忙。
蕨薇風味千載下，發以姜橙蘇蔱香。
洗教瓦鼎光如鏡，自拾樵薪歸野徑。
興來小摘烝復湘，不用玉纖巧餖飣。
和釣鰲行
作者：趙希逢
朝代：宋

坎蛙難語江湖闊，百十爲群聲亂聒。
細聽不作驚人鳴，閣閣終宵口欲血。
有時鼓腹怒眼獰，水痕微觸心膽驚。
居汙可笑妄尊大，蓋亦未之覩海鯨。
巨鰲又非海鯨比，鬐鬛刺天鱗耀綺。
首冠靈山負蓬萊，定非區區蝸可餌。
逆風出沒蹤跡神，氣吐雲霧迷昏昏。
翻濤振浪力贔屭，涵泳焉知皆聖恩。
何人獨號文章伯，巷北巷南嗟迫窄。
翻身跳上崑崙山，沼視具區杯雷澤。
興來撥棹逝中流，風月輸他第一籌。
不學嚴陵閑釣瀨，也笑范蠡空扁舟。
自是天上神仙客，所至魚龍先失色。
絲綸百尺掌握中，放蕩滄波走趠舶。
垂綸直待鰲口開，剖開鰲腹聲如雷。
先將鰲頭獻天子，其餘一手擎歸來。
和閲明妃傳·其一
作者：趙希逢
朝代：宋

安邊良將不收功，公主如何嫁犬戎。
若使外孫知大父，單于不自殺其翁。
和閲明妃傳·其二
作者：趙希逢
朝代：宋

青塚今成土一堆，嬌容埋玉恨難開。
無端當日毛延壽，輕把毫端巧作媒。
和雙桂堂
作者：趙希逢
朝代：宋

排雲直上叫天門，路入蟾宮不問人。
縹緲飛梯高著步，廣寒有殿四無鄰。
天香飄泛非凡境，仙桂栽培今幾春。
擬欲和根都拔取，有辭還恐到嚴宸。
和雪獅兒
作者：趙希逢
朝代：宋

雪獅塑出對瓊巵，玉笋纖纖露手兒。
掩口樽前還笑我，指頭皴破作霜皮。
和青樓贈別
作者：趙希逢
朝代：宋

憑高座久漸生寒，遠水明樓夜正殘。
月色照人人似月，倚欄一曲爲誰彈。
和頭巾
作者：趙希逢
朝代：宋

休言抱道更懷才，大叫天門雲欲排。
獨自一冠猶屢變，事幾何以禦方來。
和題丹青閣·其一
作者：趙希逢
朝代：宋

落日殘霞映綺疎，群山橫翠壯規模。
登臨那更添風月，喚作凌煙閣內圖。
和題丹青閣·其二
作者：趙希逢
朝代：宋

回合江流作夢環，誰將傑閣幻人寰。
身騰寒碧臨無池，目斷空青送遠山。
漁笛一聲蘋蓼末，烟帆幾片水雲間。
求田問舍非吾事，高卧何人似我閑。
和題富沙廟
作者：趙希逢
朝代：宋

瞬息鱗鱗萬瓦空，伊誰叱馭半空中。
鬰攸飲氣收殘焰，群祀甘心處下風。
坤轉乾旋神有□，離居坎上水無功。
乞靈何日趨祠下，借助青霄作鳳沖。
和題易村
作者：趙希逢
朝代：宋

路入縈紆半里村，憶達清興起山陰。
對床喜有人如玉，寄遠何勞書抵金。
萬壑凉風生騎氣，一天離恨更蛩吟。
丈夫對景休兒女，慷慨相期一片心。
和題溪莊
作者：趙希逢
朝代：宋

遥望鞦韆露短牆，垂垂楊柳拂西莊。
漲天無處著飛絮，過雨殘紅驚褪粧。
禁火寒庖成辟穀，耐饑醉腹喜如囊。
人生能有幾寒食，回首東風夢一場。
和題澤民廟
作者：趙希逢
朝代：宋

落霞晴雲淡白黎，何人清夢遶山谿。
邯鄲枕上占炊黍，審雨堂中慰望霓。
血食不隨今古變，洪休直與國家齊。
乞靈僕僕紛行客，得意都忘筌與蹄。
和題蓮花壁間
作者：趙希逢
朝代：宋

亂雲翠擁千層蓋，拳落時聽雨打聲。
長笛隔江吹晚霽，水光月色兩分明。
和飲仙閣
作者：趙希逢
朝代：宋

滄波萬頃涵秋綠，麯和泰山釀醽醁。
相逢一醉誰能辭，紛紛麈談霏屑玉。
主人名閣意寓言，不飲俗客只飲仙。
眼前具足吞雲夢，氣象豁達無頗偏。
一時價高洛陽紙，迭唱更酬萃朱紫。
好風吹月入酒巵，志氣飄逸神爽飛。
悠然清興正未艾，晨光峰頭忽熹微。
和𥏐齋
作者：趙希逢
朝代：宋

斗窗甘隠几，幅障莫垂縑。
摇扇風盈室，停盃月礙簷。
居然身坐甑，儼若轎垂簾。
睡許蚊蟁伴，客難燕雀兼。
和𥏐齋雜詠
作者：趙希逢
朝代：宋

急風狂雨三月頭，門前一水漲清流。
幾回送客滄江上，愁逐亂紅飛遠洲。
子規
作者：趙希逢
朝代：宋

鶑聲日沸笙歌奏，富貴春光別一家。
惟有不如歸去好，夜深和月在梨花。
春暮
作者：趙希逢
朝代：宋

路入清溪一带橋，滿汀紅紫半零凋。
數峰髧鬌山堆髻，百態妖嬈柳颭腰。
聯轡踏花嘶寶馬，當壚換酒解金貂。
堂堂無計留春住，望斷天涯去路迢。
暑
作者：趙希逢
朝代：宋

强學劉叉賦雪車，更陪河朔飲流霞。
漱泉枕石閑終日，滿口水晶寒嚼瓜。
書堂遇雨
作者：趙希逢
朝代：宋

急風吹不散，膚寸起雲層。
覆手檐如瀉，寒心霤莫承。
雷轟天上鼓，電掣眼前燈。
掩卷興深省，書聲息口滕。
桃花
作者：趙希逢
朝代：宋

紅雨隨風散落霞，行人幾誤武陵家。
牧童若向青帘見，應認枝頭作杏花。
江樓
作者：趙希逢
朝代：宋

一带江流接太虛，危樓特地幻荒蕪。
移來瀛丈三山勝，畫出瀟湘八景圖。
何處歸帆隨倦鳥，滿汀落日照晴鳬。
須臾得月添佳致，萬頃寒冰浸玉壺。
秋
作者：趙希逢
朝代：宋

千林摇落竅號風，怒激秋濤氣勢雄。
遠水兼天拖練白，曉風委地染丹紅。
雪
作者：趙希逢
朝代：宋

雲雪商量未了天，模糊遠近色相兼。
白呵凍手拈詩筆，青向誰家認酒帘。
散亂飛花刀旋剪，須臾平地尺誰添。
也知表沴並呈瑞，深淺階前自可占。
五斗
作者：趙希邁
朝代：宋

五斗驅將五嶺來，蕭蕭老屋枕岩隈。
風高松子和釵落，地暖梅花带葉開。
短鬢吟邊從似雪，壯心客裏漸成灰。
官身縱使多塵事，亦許偷閑踏徑苔。
亦文齋竹
作者：趙希邁
朝代：宋

疏竹牆邊筍漸添，况逢數日雨廉纖。
粉梢一夜拋寒籜，便有清陰拂短檐。
偶得
作者：趙希邁
朝代：宋

村邑蕭條廨屋低，茆牆缺處補荆籬。
市添人語當墟日，田捲車筒漫種時。
公事偶無封印早，小胥習懶赴衙遲。
閑行摸索街頭石，尋得前朝一片碑。
偶得
作者：趙希邁
朝代：宋

舊日看山古渡頭，村深無馬但騎牛。
如今身被微官縛，欲要騎牛不自由。
八聲甘州
作者：趙希邁
朝代：宋

寒雲飛萬里，一番秋、一番攪離懷。向隋堤躍馬，前時柳色，今度蒿萊。錦纜殘香在否，枉被白鷗猜。千古揚州夢，一覺庭槐。歌吹竹西難問，拚菊邊醉著，吟寄天涯。任紅樓蹤跡，茅屋染蒼苔。幾傷心、橋東片月，趁夜潮、流恨入秦淮。潮回處，引西風恨，又渡江來。
到貴州
作者：趙希邁
朝代：宋

涉歷長亭復短亭，兼旬方抵貴州城。
江從白鷺飛邊轉，雲在青山缺處生。
家務每因官事廢，詩篇多向客途成。
耕桑儘自無榮辱，却悔當年事短檠。
南臺徐靈暉徐靈淵皆有作
作者：趙希邁
朝代：宋

山峭石臺平，天低可摘星。
岸回分水勢，城缺見州形。
曉樹來孤鶴，春吟憶二靈。
客行貪訪古，柳下一舟停。
吳中中秋懷瓜廬諸友
作者：趙希邁
朝代：宋

凉分一半秋，此夜客吳州。
無侶共明月，喚僧同倚樓。
天虛雲氣盡，風靜桂香浮。
遥憶前年醉，狂吟滄海頭。
夜分
作者：趙希邁
朝代：宋

夜分天籟寂，誰與共襟期。
童子醉眠處，老夫吟苦時。
雲黏蒼蘚石，月掛老松枝。
一鶴來何處，相從立水湄。
宿溪村書齋
作者：趙希邁
朝代：宋

故人能下榻，爲喜客相過。
不住夜泉滴，常疑春雨多。
風來琴自響，冰合硯難磨。
明日還分袂，覊吟誰共哦。
小桃源
作者：趙希邁
朝代：宋

亂崖懸怪木，地勝絕纖塵。
曾有昇仙者，寧無避世人。
湍流因過雨，啼鳥但如春。
誰種桃千樹，荒碑記不真。
小泊毗陵西郊即事
作者：趙希邁
朝代：宋

臘盡客蕭蕭，繫船當遠郊。
凍苔龜曝日，古樹鵲營巢。
野老掃寒屋，騷人寄午庖。
不知何所見，能索近詩抄。
山寺看桃
作者：趙希邁
朝代：宋

無數桃花傍水栽，水邊新架佛亭臺。
不因橋畔僧相接，只道玄都觀裏來。
山縣
作者：趙希邁
朝代：宋

山縣渾如野客家，遊蜂數點趁朝衙。
簿書押了無公事，小吏呼來掃落花。
慧力寺
作者：趙希邁
朝代：宋

出郭無多路，縈迴入翠微。
水邊寒艇泊，松下老僧歸。
藏古神抄供，亭幽客掩扉。
自來還自咏，不覺到斜暉。
携家
作者：趙希邁
朝代：宋

携家經月尚羈程，隨處風光似有情。
一石峭從平地起，數禽飛入半天鳴。
春生草樹洲添綠，船載詩人水倍清。
晚泊別無消遣處，自酤村酒對花傾。
新夏
作者：趙希邁
朝代：宋

四月寒猶在，日高常掩扉。
縱收風外絮，難暖客中衣。
新竹笋多瘦，殘梢花最肥。
有情雙燕子，能認舊巢歸。
昆湖夜歸
作者：趙希邁
朝代：宋

渡湖歸古縣，一望水程賒。
月正帆無影，風橫浪有花。
寒更知戍屋，野火是漁家。
擬待春洲暖，重來採荻芽。
晚立池上
作者：趙希邁
朝代：宋

身與沙鷗一樣閑，每來池上獨凭闌。
葯苗得雨侵苔綠，楮實逢秋似荔丹。
酒欠好懷狂飲少，詩因多病苦思難。
虛廊日晚人稀到，風約蜻蜓泊釣竿。
書山人居
作者：趙希邁
朝代：宋

溪叟山居不計年，半欹茅屋倚雲邊。
竹溝旋引高源水，灌得門前數畝田。
梧梅渡
作者：趙希邁
朝代：宋

鬰鬰棲鳳枝，青青止渴林。
兩樹交江濆，敷爲十畝陰。
朱光燦萬宇，喚渡人煩襟。
一憇爽烏匼，方知樹德心。
嘉哉建安子，繁衍徵在今。
楊妃井
作者：趙希邁
朝代：宋

妃子當年井尚存，誰栽石塔向雲根。
春泉不洗開元恨，空與黥兒洗字痕。
次昭城
作者：趙希邁
朝代：宋

郡小人烟密，來游契所聞。
城因山勢築，江向廟頭分。
凍葦聲如雨，春泉氣似雲。
梅公堂上酒，客裏易成醺。
歲杪
作者：趙希邁
朝代：宋

歲杪携家客桂林，鄉山萬里楚雲深。
甕留臘水供春釀，梅著寒花伴晚吟。
自笑老來貧不減，誰憐鬢底雪相侵。
俸錢用處清無敵，半打崖碑半買琴。
汀畔
作者：趙希邁
朝代：宋

墅梅汀畔客帆過，歲晚天南氣候和。
江合湘灕流水急，山藏洞壑吐雲多。
村家釀酒連醅濁，小吏抄詩覺字訛。
幾點白鷗清似畫，對人飛下泊寒莎。
涌金湯
作者：趙希邁
朝代：宋

官與民間一樣貧，空流江水凈如銀。
誰將山裏閒田地，喚作黄金誤世人。
深村
作者：趙希邁
朝代：宋

道傍無驛舍，投宿向深村。
閒喚鄰翁語，翛然古意存。
半籬花隔水，數畝竹當門。
傳說岡頭樹，時留虎爪痕。
滿江紅
作者：趙希邁
朝代：宋

三十年前，愛買劍、買書買畫。凡幾度、詩壇爭敵，酒兵取霸。春色秋光如可買，錢慳也不曾論價。任粗豪、爭肯放頭低，諸公下。今老大，空嗟訝。思往事，還驚詫。是和非未說，此心先怕。萬事全將飛雪看，一閒且問蒼天借。樂餘齡、泉石在膏肓，吾非詐。
漁人
作者：趙希邁
朝代：宋

問利問名總不知，生涯付與一輪絲。
四時風月俱還我，萬頃烟波說向誰。
霽後短簑和笠晒，醉來長笛倚篷吹。
此懷惟有詩人識，除却詩人只楚詞。
瀟湘寺
作者：趙希邁
朝代：宋

古剎枕瀟湘，閑吟步墅廊。
蘚封巖石老，松落井泉香。
采蜜蜂歸晚，赴齋雀亦忙。
主僧同里社，十歲已離鄉。
玉川煎茗圖
作者：趙希邁
朝代：宋

一卷殘書自課兒，欹斜茅屋任風吹。
階頭石鼎煎茶熟，還咏當時月蝕詩。
王生山水歌
作者：趙希邁
朝代：宋

范寬山頭李成樹，百年二老皆仙去。
如今尺素留人間，縱有千金無博處。
後人筆底工一家，聲價隨可喧中華。
王君二妙聚一手，參以吟思遊天涯。
萬里江山纔數幅，東抹西塗意先足。
蒼梢癩石相參差，風雨烟雲在覊束。
近時目賤耳反真，畫圖重舊不重新。
名家翰墨未必貴，塵漬贋本翻爲珍。
君提健筆來海外，山若玉簪江爲带。
朝昏變態焉可窮，筆未鋪張心已會。
嶺南遊者多詩人，見君作畫應憐君。
求我新詩寫君畫，終使李范聲名分。
琴川精舍寄城中友人
作者：趙希邁
朝代：宋

客來僧已去，古屋靜蕭蕭。
敲石引松火，對花懸酒瓢。
窗櫺寒背日，柱礎潤通潮。
君肯過幽寂，水程纔隔宵。
白鶴關
作者：趙希邁
朝代：宋

危亭石作關，假道一躋攀。
白鶴何年去，青松盡日閒。
坐時聞遠水，望處小他山。
衲子雲衣厚，寒猶宿此間。
真娘墓
作者：趙希邁
朝代：宋

松林際晚鶴飛回，一片荒碑卧草萊。
顔色不隨塵土化，澗邊猶有野棠開。
秋風
作者：趙希邁
朝代：宋

縱使秋風滿道間，炎州且任客衣單。
馬行峻嶺如雲度，鷺立枯楂似畫看。
問盡地名猶跋涉，忽收家信喜平安。
渡頭沽得茅柴酒，儘可吟邊作醉顔。
老叟
作者：趙希邁
朝代：宋

鬢髮如霜心未灰，尚營活計待將來。
嶺頭盡日敲松子，猶向山園空處栽。
萬頃田
作者：趙希邁
朝代：宋

萬頃平田一望中，獨乘瘦馬當吟筇。
天連濁霧無非海，地少嚴寒不類冬。
刺竹滿林生似蝟，古榕臨水卧如龍。
村家米賤新醅熟，猶及停鞭問老農。
蕪
作者：趙希邁
朝代：宋

數間吟屋就，謝爾肯相依。
巢穩迎人語，身輕掠水飛。
漂流皆是客，來去兩忘機。
何事拋珠箔，欣然戀竹扉。
蛙
作者：趙希邁
朝代：宋

閒池草色青，蝌蚪自滋生。
尚覺窺天小，何因妬月明。
通宵成樂部，過雨雜棋聲。
靜者心無役，從君取意鳴。
西風
作者：趙希邁
朝代：宋

西風溪上雨初收，數葉新紅點樹頭。
白鷺作成秋景致，背人飛過蓼花洲。
贈劉隠居
作者：趙希邁
朝代：宋

幽居雜嶺雲，清過晉時人。
學苦常如病，家和不見貧。
雪消崖溜急，春近燒痕新。
寒燭半明滅，通宵語意真。
贈沈兢
作者：趙希邁
朝代：宋

僦居初不惡，門巷接溪灣。
有譜曾評菊，無錢可買山。
吟驅生計拙，愁積鬢毛斑。
遠示諸名作，閒題馹寄還。
路轉
作者：趙希邁
朝代：宋

路轉楓林積葉深，秋塘漲水綠沉沉。
沙鷗却似曾相識，獨立莎汀伴醉吟。
酬陳校書見寄
作者：趙希邁
朝代：宋

日長松院靜，孤坐對殘編。
雨久波平岸，山高燒接天。
春酲茶可解，詩病藥難痊。
獨喜君清政，南中客共傳。
雪夜吟竹屋因約友人明日登楚臺
作者：趙希邁
朝代：宋

只許吟蹤向此來，逕無吟屐損蒼苔。
雪明霜樹清於月，人滌茶甌瘦似梅。
古瓦旋磨成硯璞，腐桐新琢作琴材。
曉晴不管寒侵骨，儗看湘山上楚臺。
黄姚灘
作者：趙希邁
朝代：宋

數客同吟棹，覊懷得少寬。
山晴平眺遠，灘澀泝流難。
饑鵲窺茶鼎，游魚識釣竿。
天南風土別，晚歲未全寒。
汨羅廟
作者：趙希鄂
朝代：宋

懷沙一死固堪傷，千載修名實未亡。
舉國無人君不悟，斯文有幸日爭光。
讒言枉以艾蕭惡，正論終歸蘭芷香。
解印欲辭羅水去，祇傾羅水奠離觴。
黄陵題咏
作者：趙希鄂
朝代：宋

悵望鑾輿不復還，令人疑盡九疑山。
朱弦一斷南風操，粉淚長留楚竹斑。
往事悠悠流水去，空祠寂寂暮雲閑。
客情弔古多悲恨，趣理歸舟遡碧灣。
迎饗送神歌
作者：趙希鵠
朝代：宋

陶峰聳兮髻而藍，縈二水兮秋月環。
雲棟起兮鬰松關，侯兮歸來樂且閒。
肆維牲兮釃爲醴，達馨香兮薦嘉旨。
侯不我吐兮心則喜，歲歲春秋兮受多祉。
雲旗騖兮蹌蹌，玉虬駕兮飆之揚。
侯雖往兮終返故鄉，欲雨則雨兮暘則暘。
秦洞
作者：趙希鶚
朝代：宋

白鷗曾此識機心，渭水翻波自不禁。
當日尚嫌文網闊，後來誰測武陵深。
西風落葉吹秦晉，流水桃花迭古今。
世豈避人人避世，九垓同此夕陽陰。
怀友李道行
作者：趙希𢒞
朝代：宋
体裁：五言律诗

鸥聚情方洽，如何又别离。盍簪无甚乐，判袂觉凄其。有约常逾岁，相逢未有期。登临閒散处，怅望日轮西。
懷友李衜行
作者：趙希𢒞
朝代：宋

鷗聚情方洽，如何又別離。
盍簪無甚樂，判袂覺凄其。
有約常逾歲，相逢未有期。
登臨閒散處，悵望日輪西。
游瑞象寺和杜梦麟韵
作者：趙希𢒞
朝代：宋
体裁：七言律诗

招提深僻好山重，湿翠阴森一径松。夜静鹤归清梦绕，日高僧起碧云封。晴分贝叶翻馀照，雨送钟声度远峰。竹舍因逢三昧语，鸟啼花满万缘空。
秋蕊香
作者：趙希𢒞
朝代：宋
体裁：词

髻稳冠宜翡翠。压鬓綵丝金蕊。远山碧浅蘸秋水。香暖榴裙衬地。亭亭二八馀年纪。恼春意。玉云凝重步尘细。独立花阴宝砌。
绝句
作者：趙希𢒞
朝代：宋
体裁：七言绝句

手执黄庭上石台，竹阴扫月遍苍苔。欲从此处即仙去，玉立清风待鹤来。
绝命偈
作者：趙希𢒞
朝代：宋
体裁：偈颂

六十二年皮袋，放下了无挂碍。青天明月一轮，万古逍遥自在。
絕句
作者：趙希𩇕
朝代：宋

手執黄庭上石臺，竹陰掃月徧蒼苔。
欲從此處即仙去，玉立清風待鶴來。
絕命偈
作者：趙希𩇕
朝代：宋

六十二年皮袋，放下了無罣礙。
青天明月一輪，萬古逍遥自在。
遊瑞象寺和杜夢麟韻
作者：趙希𩇕
朝代：宋

招提深僻好山重，濕翠陰森一徑松。
夜靜鶴歸清夢繞，日高僧起碧雲封。
晴分貝葉翻餘照，雨送鐘聲度遠峰。
竹舍因逢三昧語，鳥啼花滿萬緣空。
霜天晓角·桂
作者：趙希𩇕
朝代：宋
体裁：词

姮娥戏剧。手种长生粒。宝干婆娑千古，飘芳吹满虚碧。韵色。檀露滴。人间秋第一。金粟如来境界，谁移在、小亭侧。
霜天曉角
作者：趙希𩇕
朝代：宋

姮娥戲劇。手種長生粒。寶幹婆娑千古，飄芳吹滿虛碧。韻色。檀露滴。人間秋第一。金粟如來境界，誰移在、小亭側。
減字木蘭花
作者：趙師
朝代：宋

江南春早。春到南枝花更好。不比尋常。深著胭脂學弄妝。壽陽開宴。拂拂紅霞生酒面。從此溪橋。步障翻騰著絳綃。
一翦梅
作者：趙師俠
朝代：宋

暖日烘梅冷未蘇。脫葉隨風，獨見枯株。先春佔早又何如。玉點枝頭，猶自蕭疏。江北江南景不殊。雪裡花清，月下香浮。他年調鼎費工夫。且與藏春，處士西湖。
一翦梅
作者：趙師俠
朝代：宋

雪裡盈盈玉破花。遐想風流，壓盡京華。點酥糰粉任敧斜。獨露春妍誰似他。有酒何須稚子賒。訪戴歸來，倚棹溪涯。人生得意定談誇。除卻西湖，不計誰家。
促拍滿路花
作者：趙師俠
朝代：宋

栽花春爛漫，疊石翠巑岏。小亭相對倚，數峰寒。主人尋勝，接竹引清泉。鑿破蒼苔地，一掬泓澄，六花疑是深淵。向閒中、百慮け然。情事寄鳴弦。爐香陪茗碗，可望言。噴珠濺雪，歷歷聽潺湲。塵世知何計，不老朱顏，靜看日月跳丸。
促拍滿路花
作者：趙師俠
朝代：宋

連枝蟠古木，瑞陰映晴空。桃江江上景，古今同。忙中取靜，心地盡從容。掃盡荊榛蔽，結屋誅茅，道人一段家風。任烏飛兔走匆匆。世事亦何窮。官閒民不擾，更年豐。簞瓢雲水，時與話西東。真樂誰能識，兀坐忘言，浩然天地之中。
南柯子·南歌子
作者：趙師俠
朝代：宋

木落千山瘦，風微一水澄。清霜暖日快歸程。喚渡沙頭、款款話離情。傍岸漁舟集，橫空雁字輕。憑闌凝望眼增明。一片瀟湘、真個畫難成。
南鄉子
作者：趙師俠
朝代：宋

元夜景尤殊。萬斛金蓮照九衢。錘拍豉湯都賣得，爭如。甘露杯中萬顆珠。應是著功夫。腦麝濃薰費小廚。不比七夕黃蠟做，知無。要底圓兒糖上浮。
卜算子
作者：趙師俠
朝代：宋

嬌豔醉楊妃，輕嫋憐飛燕。人在昭陽睡足時，初試妝深淺。一段錦新裁，萬里來何遠。高燭休教照夜寒，媚臉融春豔。
卜算子
作者：趙師俠
朝代：宋

晴日斂春泥，陌上東風軟。料峭寒禁花柳閒，枉恨春工淺。綠漲一江深，黛潑千山遠。目斷平蕪無際愁，數盡徵鴻點。
卜算子
作者：趙師俠
朝代：宋

楊柳褪金絲，豔杏搖紅影。欲雨還晴二月天，春色渾無定。曉夢不堪驚，午晝新來永。一掬歸心萬疊愁，空惹長亭恨。
卜算子
作者：趙師俠
朝代：宋

綠暗柳藏煙，紅淡花經雨。更著如花似玉人，豔態嬌波注。纖手捧瑤卮，緩遏歌雲縷。只恐鶯花不解留，還逐東風去。
卜算子
作者：趙師俠
朝代：宋

雲斂料寒輕，雨漲春波渺。旅枕無堪夢易驚，啼鴂聲催曉。尚憶故園花，紅紫為容好。世路崎嶇長短亭，來往何時了。
好事近
作者：趙師俠
朝代：宋

紅杏已香殘，唯有海棠堪惜。天氣著花如酒，醉嬌紅無力。娉娉嫋嫋倚東風，柔媚忍輕摘。憑仗暮寒要住，賽錦川春色。
好事近
作者：趙師俠
朝代：宋

雲度鵲成橋，青翼已傳訊息。彩仗蕊宮初下，應人問佳夕。龍煙縹渺散妝樓，香霧擁瑤席。準擬洞房披扇，看仙家春色。
小重山
作者：趙師俠
朝代：宋

樂歲農家喜夜春。朝來收宿霧，快新晴。雲移日轉午風輕。香羅薄，喧暖困遊人。積水滿春塍。綠波翻鬱郁，露秧針。幸無離緒苦牽情。煙林外，時聽杜鵑聲。
少年遊
作者：趙師俠
朝代：宋

冰霜凝凍臘殘時。暖律漸推移。綵勝羅幡，土牛春杖，和氣與春回。花心柳眼知時節，微露向陽枝。喜入新春，稱心百事，如意想都宜。
少年遊
作者：趙師俠
朝代：宋

玉壺冰結暮天寒。朔吹繞闌干。雪破梢頭，香傳花外，春信入江南。巡簷索笑情無限，一點已微酸。待得黃垂，冥冥煙雨，綠樹嫋金丸。
採桑子
作者：趙師俠
朝代：宋

梅花謝後櫻花綻，淺淺勻紅。試手天工。百卉千葩一信通。餘寒未許開舒妥，怨雨愁風。結子筠籠。萬顆勻圓訝許同。
採桑子
作者：趙師俠
朝代：宋

連朝雨驟驅春去，瓦注盆傾。不記初春。潤柳催花忒有情。春光解有重來日，寧耐休爭。待得秋深。聽你無聊點滴聲。
朝中措
作者：趙師俠
朝代：宋

亂山春過雪成堆。七里遞香回。蕊簇玲瓏金粟，花裝碎屑玫瑰。蘭衰梅謝，桃粗李俗，誰與追隨。清絕殿春仙侶，清風吹破荼䕷。
朝中措
作者：趙師俠
朝代：宋

斜陽留照有餘紅。煙靄淡冥濛。麥隴青搖一望，前山翠失雙峰。高臺徙倚，松飄逸韻，梅減冰容。俯視塵寰如掌，翩然我欲乘風。
朝中措
作者：趙師俠
朝代：宋

疏疏簾幕映娉婷。初試曉妝新。玉腕雲邊緩轉，修蛾波上微顰。鉛華淡薄，輕勻桃臉，深注櫻唇。還似舞鸞窺沼，無情空惱行人。
朝中措
作者：趙師俠
朝代：宋

眉間黃色喜何如。花縣拜恩初。五品榮頒命服，十行祗奉天書。萱堂繡閣，均封大邑，盛事同居。此日銀章朱紱，行看玉帶金魚。
朝中措
作者：趙師俠
朝代：宋

西風著意送歸船。家近總欣然。去日梅開爛漫，歸時秋滿山川。京華倦客，難堪羈思，歷盡秋邊。寄語姮娥休笑，月圓人亦團圓。
朝中措
作者：趙師俠
朝代：宋

開隨律琯度芳辰。鮮豔見天真。不比浮花浪蕊，天教月月常新。薔薇顏色，玫瑰態度，寶相精神。休數歲時月季，仙家欄檻長春。
東坡引
作者：趙師俠
朝代：宋

杯行情意密。今宵是何夕。行人此別真堪惜。愁腸空悶鬱。明朝去也，回首相憶。要留戀、如何得。無端驟雨飄何急。人來心上滴。人來心上滴。
東坡引
作者：趙師俠
朝代：宋

相看情未足。離觴已催促。停歌欲語眉先蹙。何期歸太速。如今去也，無計追逐。怎忍聽、陽關曲。扁舟後夜灘頭宿。愁隨煙樹簇。愁隨煙樹簇。
東坡引
作者：趙師俠
朝代：宋

飛花紅不聚。都因夜來雨。枝頭冷落情如許。東風誰是主。看看滿地，堆卻香絮。但目斷、章臺路。殘英剩蕊留春住。春歸何處去。春歸何處去。
柳梢青
作者：趙師俠
朝代：宋

人間春足。一番紅紫，水流風逐。戲蝶初閒，輕搖粉翅，高低飛撲。雨昏煙暝增明，似積雪、枝間映綠。后土瓊芳，蓬萊仙伴，蕊粉香粟。
柳梢青
作者：趙師俠
朝代：宋

料峭餘寒。元宵欲過，燈火闌珊。宿酒難醒，新愁未解，搖兀吟鞍。深林百舌關關。更雨洗、桃紅未乾。野燒痕青，荒陂水滿，春事何堪。
柳梢青
作者：趙師俠
朝代：宋

暑懷煩鬱。危欄徙倚，凝情獨立。榕葉連陰，橫罔接秀，壺峰凝碧。海山雲樹微茫，更無數、歸帆暮集。卻憶瀟湘，孤村煙渚，晚風斜日。
柳梢青
作者：趙師俠
朝代：宋

水滿方塘。菰蒲深處，戲浴鴛鴦。燦錦舒霞，紅幢綠蓋，時遞幽香。天弓搖掛孤光。映煙樹、雲間渺茫。散發披襟，都忘身世，真在仙鄉。
柳梢青
作者：趙師俠
朝代：宋

漠漠輕陰。養花天氣，乍暗還明。曲徑風微，蜂迷紅片，蝶趁遊人。平蕪極目青青。謾悵望、誰招斷魂。柳外愁聞，鶯雛喚友，鳩婦呼晴。
柳梢青
作者：趙師俠
朝代：宋

濃碧摶枝，柔黃襯紫，獨殿春風。菡萏輕盈，甘瓜馥郁，葉萼相重。人生一笑難同。更餘韻、都藏笑中。日助清芬，酒添風味，須與從容。
柳梢青
作者：趙師俠
朝代：宋

煙斂雲收。夕陽斜照，暮色遲留。天接波光，水涵山影，都在扁舟。虛名白盡人頭。問來往、何時是休。潮落潮生，吳山越嶺，依舊臨流。
柳梢青
作者：趙師俠
朝代：宋

矯首遐觀。崇臺徙倚，心目俱寬。一水縈藍，群峰聳翠，天接高寒。平生江北江南。總未識、閩中好山。雨暗前汀，雲生衣袂，身倦躋攀。
柳梢青
作者：趙師俠
朝代：宋

節物推移。青陽景變，玉琯灰飛。彩仗泥牛，星球雪柳，爭報春回。絲金縷玉幡兒。更斜嫋、東風應時。宜入新春，人隨春好，春與人宜。
柳梢青
作者：趙師俠
朝代：宋

紅紫凋零。化工特地，剪玉裁瓊。碧葉叢芳，檀心點素，香雪團英。柔風喚起娉婷。似無力、斜敧翠屏。細細吹香，盈盈浥露，花裡傾城。
梅花
作者：趙師俠
朝代：宋

南山有佳人，迥立未可親。
而況得道者，其間梅子真。
武陵春
作者：趙師俠
朝代：宋

一陣曉風花信早，先到小桃枝。冉冉紅雲映翠微。開宴憶瑤池。零亂分飛貪結子，芳徑自成蹊。消得劉郎去路迷。腸斷武陵溪。
武陵春
作者：趙師俠
朝代：宋

乍雨籠晴雲不定，芳草綠纖柔。燕語鶯啼小院幽。春色二分休。試憑危欄凝遠目，山與水光浮。滾滾閒愁逐水流。流不盡、許多愁。
水調歌頭
作者：趙師俠
朝代：宋

世態萬紛變，人事一何忙。胸中素韜奇蘊，匣劍豈能藏。不向燕然紀績，便與漁樵爭席，擺脫是非鄉。要地時難得，間處日偏長。志橫秋，謀奪眾，謾軒昂。蠅頭蝸角微利，爭較一毫芒。幸有喬木修竹，隨分粗衣糲食，何必計冠裳。我已樂簫散，誰與共平章。
水調歌頭
作者：趙師俠
朝代：宋

人生如寄耳，世態逐時移。浮名薄利能幾，方寸漫交馳。粗足生涯隨分，到眼風光可樂，終不羨輕肥。有志但長嘆，無路且卑飛。恨年華，何去速，又來遲。綠蔭濃映池沼，縠浪皺風漪。囀午鶯聲睍睆，滾地楊花飄蕩，愛景惜芳卮。此意誰能解，一笑任春歸。
水調歌頭
作者：趙師俠
朝代：宋

心景雨無著，情物豈能移。超然遠覽失笑，名利苦紛馳。一品官資榮顯，百萬金珠豪富，空自喜家肥。會得箇中理，川泳與雲飛。靜中樂，閒中趣，自舒遲。心如止水，無風無自更生漪。已是都忘人我，一任吾身醒醉，有酒引連卮。萬法無差別，融解即同歸。
水調歌頭
作者：趙師俠
朝代：宋

江亭送行客，腸斷木蘭舟。水高風快，滿木煙樹織成愁。咿軋數聲柔櫓，拍塞一懷離恨，指顧隔汀洲。獨立蒼茫外，欲去強遲留。海山長，雲水闊，思難收。小亭深院歌笑，不忍記同遊。唯有當時明月，千里有情還共，後會尚悠悠。此恨無重數，和淚付東流。
水調歌頭
作者：趙師俠
朝代：宋

江流清淺外，山色有無中。平田坡岸回曲，一目望難窮。波面輕鷗容與，沙際野航橫渡，不信畫圖工。路入神仙宅，翠鎖梵王宮。俯晴郊，增勝概，氣橫空。雲林城市層列，知有幾重重。更上危亭高几，徙倚欄干虛敞，象緯逼璇穹。要盡無邊景，煙雨看空濛。
水調歌頭
作者：趙師俠
朝代：宋

臺星明翼軫，和氣滿瀟湘。長淮勝處地靈，應產股肱良。共仰三朝元老，要識一時英傑，人物自堂堂。直氣薄霄漢，德望聳巖廊。擁貔貅，森棨戟，鎮藩方。折衝樽俎，春融花柳侑壺觴。兩世麟符玉節，九郡恩風惠雨，仁者壽宜長。鳳詔來丹闕，繡袞覲明光。
水調歌頭
作者：趙師俠
朝代：宋

金鼎調元手，玉殿渙恩華。宣威蜀道，曾見千騎擁高牙。憑仗元樞籌略，寬我宸旒西顧，惠澤被幽遐。為憶江城好，南浦艗仙槎。格天心，膺帝眷，極褒嘉。琳宮香火緣在，遠近玉皇家。霖雨久思賢佐，看即聲傳丹禁，喚仗聽宣麻。袞繡公歸去，宰路築堤沙。
水調歌頭
作者：趙師俠
朝代：宋

韶華能幾許，節物嘆推移。群花兢芳爭豔，無奈隙駒馳。紅紫隨風何處，唯有摶枝新綠，暗逐雨摧肥。喬木鶯初囀，深院燕交飛。漸清和，微扇暑，日遲遲。新荷泛水搖漾，萍藻弄晴漪。百歲光陰難挽，一笑歡娛易失，莫惜酒盈卮。無計留連住，還是送春歸。
江南好·憶江南
作者：趙師俠
朝代：宋

天共水，水遠與天連。天淨水平寒月漾，水光月色兩相兼。月映水中天。人與景，人景古難全。景若佳時心自快，心遠樂處景應妍。休與俗人言。
洞仙歌
作者：趙師俠
朝代：宋

元宵三五。正好嬉遊去。梅柳蛾蟬鬥濟楚。換鞋兒、添頭面，只等黃昏，恰恨有、些子無情風雨。心忙腹熱，沒頓渾身處。急把燈臺炙艾炷。做匙婆、許蔥油，麥灰畫葫蘆，更漏轉，越㬠不停不住。待歸去、尤自意遲疑，但無語空將，眼兒廝覷。
浣溪沙
作者：趙師俠
朝代：宋

不比陽關去路賒。使君行即返京華。清江江上是吾家。聚散有時思夜雨，留連無計勸流霞。紅愁綠慘一川花。
浣溪沙
作者：趙師俠
朝代：宋

日麗風和春晝長。杏花枝上正芬芳。無情社雨亦何狂。一洗嬌紅啼嫩臉，半開新綠映殘妝。畫梁空有燕泥香。
浣溪沙
作者：趙師俠
朝代：宋

本是孤根傲雪霜。肌膚不肯涴鉛黃。要隨塵世淺勻妝。似杏著花尤燦燦，比梅成實自雙雙。青枝巧綴碧鴛鴦。
浣溪沙
作者：趙師俠
朝代：宋

松雪紛紛落凍泥。棲禽猶困傍枝低。茅簷冰柱玉鞭垂。流水濺濺春意動，群山燦燦曉光迷。朔風寒日度雲遲。
浣溪沙
作者：趙師俠
朝代：宋

落日沈沈墮翠微。斷雲輕逐晚風歸。西山南浦畫屏圍。一目波光明欲溜，雨眉山色翠長低。須知人與景相宜。
浣溪沙
作者：趙師俠
朝代：宋

雪絮飄池點綠漪。舞風遊漾燕交飛。陰陰庭院日遲遲。一縷水沈香散後，半甌新茗味回時。け閒萬事總忘機。
浪淘沙
作者：趙師俠
朝代：宋

搖曳萬絲風。輕染煙濃。鵝黃初褪綠茸茸。雨洗雲嬌春向晚，雪絮空濛。車馬灞橋中。別緒匆匆。只知攀折怨西東。不道曉風殘月岸，離恨無窮。
浪淘沙
作者：趙師俠
朝代：宋

桃萼正芳菲。初佔春時。蒸霞燦錦望中迷。斜出繁枝臨曲沼，鸞鑑妝遲。蜂蝶鎮相依。天氣融怡。空教追憶武陵溪。片片漫隨流水去，風暖煙霏。
浪淘沙
作者：趙師俠
朝代：宋

絳萼襯輕紅。綴簇玲瓏。夭桃繁李一時同。獨向枝頭春意鬧，嬌倚東風。飛片入簾櫳。粉淡香濃。鳳簫聲斷月明中。只恐明朝風雨惡，燕嘴泥融。
游陽華巖·其一
作者：趙師俠
朝代：宋

出郭曾無十里賒，僊巖迎日號陽華。
雲藏奧穾嵐光潤，信美元郎詠可家。
游陽華巖·其二
作者：趙師俠
朝代：宋

石罅空明石色鮮，霞舒乳滴巧雕鎸。
縈迴棧道泉湍響，疑是僊家小有天。
滿江紅
作者：趙師俠
朝代：宋

去去春光，留不住、情懷索莫。那堪是、日長人困，雨餘寒薄。葉底青青梅勝豆，枝頭顆顆花留萼。嘆流年、空有惜春心，憑春酌。歌共酒，誰酬酢。非與是，忘今昨。且隨時隨分，強歡尋樂。世事燕鴻南北去，人生烏兔東西落。問故園、不負送春期，明年約。
滿江紅
作者：趙師俠
朝代：宋

涼入三湘，秋氣爽、江澄沙白。人慾去、離愁暗暗，莫留行色。盍在中朝陪鵷鷺，暫來南楚分風月。與元樞、鶚薦共扶搖，朝天闕。皇華使，和戎策。西府贊，中興業。有緇衣同美，武公勳烈。檣燕已知添別意，驪駒誰為歌新闋。恨此情、如月過中秋，圓還缺。
滿江紅
作者：趙師俠
朝代：宋

渺渺春江，迷望眼、蒲萄漲綠。春過也、蕭疏庭戶，寂寥心目。念遠不禁啼鴂鬧，愁多易遣修蛾蹙。向小窗、時把彩箋看，翻新曲。晴晝永，便新浴。相思淚，不成哭。空無言憔悴，暗銷肌玉。目斷碧雲無資訊，試憑青翼飛南北。聽掀簾、疑是故人來，風敲竹。
滿江紅
作者：趙師俠
朝代：宋

煙浪連天，寒尚峭、空濛細雨。春去也、紅銷芳徑，綠肥江樹。山色雲籠迷遠近，灘聲水滿望艱阻。掛片帆、掠岸晚風輕，停煙渚。浮世事，皆如許。名利役，驚時序。嘆清明寒食，小舟為旅。露宿風餐安所賦，石泉榴火知何處。動歸心、猶賴翠煙中，無杜宇。
滿江紅
作者：趙師俠
朝代：宋

露冷天高，秋氣爽、千林葉落。驚初見、小桃枝上，盛開紅萼。淺淡胭脂經雨洗，剪裁瑪瑙如雲薄。問素商、何事鬥春工，施丹艧。芙蓉苑，顏如灼。曾暗與，花王約。要乘秋名字，並傳京洛。回首瑤池高宴處，桂花香裡驂高鶴。但莫教、容易逐西風，輕飄卻。
生查子
作者：趙師俠
朝代：宋

千山擁翠屏，一水縈羅帶。雨過水痕添，雲散山容在。亭高景最幽，天迴風尤快。啼鳥一聲閒，喚起情無奈。
生查子
作者：趙師俠
朝代：宋

庭虛任雀喧，院靜無人到。回首十年非，賴得知幾早。心隨香篆銷，意與梅花好。萬事轉頭空，一笑吾身老。
生查子
作者：趙師俠
朝代：宋

春光不肯留，風雨催將去。紅逐故園塵，綠滿江南樹。陰晴寒食天，寂寞西郊路。芳草織新愁，悵望人何處。
生查子
作者：趙師俠
朝代：宋

梅從隴首傳，柳向郵亭折。鴛瓦曉霜濃，掠面凝寒色。相逢意便親，欲去如何說。我亦是行人，更與行人別。
生查子
作者：趙師俠
朝代：宋

遲遲春晝長，冉冉東風軟。寒食乍晴天，紅紫芳菲遍。前峰積翠橫，新漲挼藍遠。向晚淡煙迷，一段屏山展。
畫堂春
作者：趙師俠
朝代：宋

西真仙子宴瑤池。素裳瓊豔冰肌。瑞籠香霧撲銖衣。鳳翥鸞飛。玉骨解凌風露，鉛華不涴凝脂。戍樓羌管正孤吹。月淡煙低。
菩薩蠻
作者：趙師俠
朝代：宋

多情可是憐高節。濡毫幻出真清絕。雨葉共風枝。天寒人倚時。蕭蕭襟韻勝。堪與梅兄並。不用翠成林。坡仙曾賞音。
菩薩蠻
作者：趙師俠
朝代：宋

嬌花媚柳新妝靚。裙邊微露雙鴛並。笑靨最多情。春從兩臉生。香羅縈皓腕。翠袖籠歌扇。餘韻遏雲低。梁塵簌簌飛。
菩薩蠻
作者：趙師俠
朝代：宋

小春愛日融融暖。危亭望處晴嵐滿。江靜綠迴環。橫陳無際山。清霜欺遠樹。黃葉風扶去。試探嶺頭梅。點紅開未開。
菩薩蠻
作者：趙師俠
朝代：宋

扁舟又向蕭灘去。危牆卻系江頭樹。風送雨聲來。涼生真快哉。電光雲際掣。白浪天相接。不用怯風波。風波平地多。
菩薩蠻
作者：趙師俠
朝代：宋

故人心尚如天遠。故心人更何由見。腸斷楚江頭。淚和江水流。江流空滾滾。淚盡情無盡。不怨薄情人。人情逐處新。
菩薩蠻
作者：趙師俠
朝代：宋

故人話別情難已。故人此別何時會。江上駐危亭。離懷牽故情。悠悠東去水。簇簇漁村市。應記合江濱。瀟湘別故人。
菩薩蠻
作者：趙師俠
朝代：宋

晚風斷送歸帆急。重城回首天連碧。猶有小樓情。西山如舊青。故園今漸近。應卜燈花信。一喜一牽縈。平分兩處心。
菩薩蠻
作者：趙師俠
朝代：宋

東皇不受人間俗。為嫌花柳紛紅綠。特地閟春和。連延雨雪多。梅梢封玉蕊。春半開猶未。還恐怨韶華。吹綿作柳花。
菩薩蠻
作者：趙師俠
朝代：宋

水風葉底波光淺。亭亭翠葉紅妝面。六月下塘春。平鋪雲錦屏。露涼輕點綴。綠映珍珠袂。渾似太真妃。倚闌嬌困時。
菩薩蠻
作者：趙師俠
朝代：宋

瓊英為惜輕飛去。可人妙筆移縑素。瀟灑向南枝。永無開謝時。閨房難並秀。自是春風手。何必問逃禪。人間水墨仙。
菩薩蠻
作者：趙師俠
朝代：宋

行舟盪漾鳴雙槳。江流為我添新漲。指顧隔汀洲。人歸心尚留。陽關三疊舉。怨柳離情苦。何似莫來休。不來無許愁。
菩薩蠻
作者：趙師俠
朝代：宋

西風又老瀟湘樹。翩翩黃葉辭枝去。斜日淡雲籠。溪山煙靄中。危闌閒獨倚。縠浪連天際。殘角起江城。書空徵雁橫。
菩薩蠻
作者：趙師俠
朝代：宋

霜風落木千山遠。護霜雲散晴曦暖。瀟灑小旗亭。山花照眼明。粉妝勻未了。一捻春風小。把酒恨匆匆。深情嫵媚中。
蝶戀花
作者：趙師俠
朝代：宋

剪剪西風催碧樹。亂菊殘荷，節物驚秋暮。綠葉紅苞迎曉露。錦屏繡幄圍芳圃。塵世鸞驂那肯駐。尚憶層城，仙苑飛瓊侶。能共牡丹爭幾許。惜花對景聊為主。
蝶戀花
作者：趙師俠
朝代：宋

剪水凌虛飛雪片。認得清香，雪樹深深見。傅粉凝酥明玉豔。含章簷下春風面。照影溪橋情不淺。羌管聲中，疊恨傳幽怨。隴首人歸芳信斷。萬重雲水江南遠。
蝶戀花
作者：趙師俠
朝代：宋

夜雨鳴簷聲錄蔌。薄酒澆愁，不那更籌促。感舊傷今難舉目。無聊獨剪西窗燭。彈指光陰如電速。富貴功名，本自無心逐。糲食粗衣隨分足。此身安健他何欲。
蝶戀花
作者：趙師俠
朝代：宋

春入園林新雨過。次第芳菲，惹起情無那。蜀錦青紅初剪破。枝頭點點胭脂顆。柳帶隨風金嫋娜。隱映餘霞，燦燦紅雲墮。高燭夜寒光照坐。只□沈醉誰扶我。
蝶戀花
作者：趙師俠
朝代：宋

春到園林能幾許。昨夜疏疏，過卻催花雨。暖日晴嵐原上路。雕鞍暫系芳菲樹。仙洞同遊皆勝侶。翻憶年時，醉裡曾尋句。要與龍江春作主。翩然又趁東風去。
蝶戀花
作者：趙師俠
朝代：宋

柳眼窺春春漸吐。又是東風，搖曳黃金樹。宜入新春聞好語。一犁處處催耕雨。未有花須金縷縷。醉夢悠揚，似蝶翩躚舞。一枕仙遊何處去。覺來依舊江南住。
蝶戀花
作者：趙師俠
朝代：宋

百疊霜羅香蕊細。嫋嫋垂鈴，綴簇黃金碎。獨佔九秋風露裡。芳心不與群英比。采采東籬今古意。秀色堪餐，更惹蘭膏膩。不用南山橫紫翠。悠然消得因花醉。
蝶戀花
作者：趙師俠
朝代：宋

解語花枝嬌朵朵。不為傷春，愛把眉峰鎖。宜笑精神偏一個。微渦媚靨櫻桃破。先自腰肢常嫋娜。更被新來，酒飲頻過火。茶飯不忺猶自可。臉兒瘦得些娘大。
行香子
作者：趙師俠
朝代：宋

春日遲遲。春景熙熙。漸郊原、芳草萋萋。夭桃灼灼，楊柳依依。見燕喃喃，蜂簇簇，蝶飛飛。閒庭寂寂，曲沼漪漪。更鞦韆、紅索垂垂。遊人隊隊，樂意嬉嬉。盡醉醺醺，歌緩緩，語低低。
西江月
作者：趙師俠
朝代：宋

淼淼澄清波面，依依紫翠山光。危欄徙倚對斜陽。山影波流蕩漾。世事一番醒醉，人生幾度炎涼。高情收拾付觥觴。何止羲皇人上。
西江月
作者：趙師俠
朝代：宋

笳鼓旌旗改色，弓刀鎧甲增明。攢花簇隊馬蹄輕。稟聽元戎號令。羊祐輕裘臨陣，亞夫細柳屯營。觀瞻已聳定王城。飛虎威名日振。
賀聖朝
作者：趙師俠
朝代：宋

千林脫落群芳息。有一枝先白。孤標疏影壓花叢，更清香堪惜。吟情無盡，賞音未已，早紛紛藉藉。想貪結子去調羹，任叫雲橫笛。
踏莎行
作者：趙師俠
朝代：宋

白雲開殘，紅雲吹盡。園林新綠迷芳徑。榆錢不解青春，隨風亂點蒼苔暈。紫燕飛忙，黃鸝聲嫩。日長煙暖遊蜂困。憑高念遠思無窮，那堪宿酒厭厭病。
踏莎行
作者：趙師俠
朝代：宋

萬事隨緣，一身須正。功名富貴皆前定。多圖廣計要爭強，如何人力將天勝。枉費機謀，徒勞奔競。到頭畢竟由他命。安時處順得心閒，飢餐困寢虧賢甚。
酹江月·念奴嬌
作者：趙師俠
朝代：宋

化工何意，向天涯海嶠，有花清絕。縞袂綠裳無俗韻，不畏炎荒煩熱。玉骨無塵，冰姿有豔，雅淡天然別。真香冶態，未饒紅紫春色。底事□落江南，水仙兄弟，端自難優劣。瘴雨蠻煙魂夢遠，寧識溪橋霜雪。薝蔔同芳，素馨為伴，百和清芬熱。悽然風熱，夜涼香泛明月。
酹江月·念奴嬌
作者：趙師俠
朝代：宋

平生奇觀，愛登高臨遠，尋幽選勝。欲上層巔窮望眼，一半崎嶇危徑。萬瓦鱗鱗，四山簇簇，咫尺疏林映。山川城郭，恍然多少清興。殘照斜斂餘紅，橫陳平遠，一抹輕煙暝。何處飛來雙白鷺，點破遙空澄瑩。鶴嶺雲平，龍江波渺，不羨瀟湘詠。襟懷舒曠，曲欄倚了遠憑。
酹江月·念奴嬌
作者：趙師俠
朝代：宋

斜風疏雨，正無聊情緒，天涯寒食。煙重雲嬌春爛漫，卻得輕寒邀勒。柳褪鵝黃，池添鴨綠，桃杏渾狼藉。亂山深處，尚留些子春色。海燕未便歸來，踏青鬥草，誰與同尋覓。杜宇多情芳樹裡，只管聲聲歷歷。似勸行人，不如聞早，作個歸訊息。休教腸斷，夢魂空費思憶。
酹江月·念奴嬌
作者：趙師俠
朝代：宋

曉風清暑，映湖光如練，山光如染。十里荷花香滿路，飛蓋斜敧妝面。一葉扁舟，數聲柔櫓，陡覺紅塵遠。六橋三塔，恍然圖畫中見。因念當日三賢，兩山佳處，應也經行遍。琢月吟風無限句，景物隨人俱顯。賀監風流，玄真清致，我亦情非淺。漁蓑投老，利名何用深羨。
酹江月·念奴嬌
作者：趙師俠
朝代：宋

枕山平遠。記當年小閣，牙床曾展。圍幅高深春晝永，寂寂重簾不卷。棹檥西湖，人歸南陌，酒暈紅生臉。困來無那，玉肌小倚嬌軟。堪恨身在天涯，曲屏環枕，此意何由見。想像高唐無夢到，獨擁閒衾展轉。物是人非，山長水闊，觸處思量遍。愁遮不斷，夜闌依舊斜掩。
酹江月·念奴嬌
作者：趙師俠
朝代：宋

韶華婉娩，正和風遲日，喧妍清晝。紫燕黃鸝爭巧語，催老芬芳花柳。灼灼花王，盈盈嬌豔，獨殿春光後。鶴翎初拆，露沾香沁珠溜。遙想京洛風流，姚黃魏紫，間綠如鋪纖。小蓋低迴雕欄曲，車馬紛馳圓囿。天雨曼珠，玉盤金束，佔得聲名久。留連朝暮，賞心不壓芳酒。
酹江月·念奴嬌
作者：趙師俠
朝代：宋

飄流蹤跡，趁春來、還趁春光歸去。九十韶華能幾許，著意留他不住。趲柳催花，催紅長翠，多少風和雨。蜂閒蝶怨，盡憑枝上鶯語。歸棹去去難留，桃花浪暖，綠漲迷津浦。回首重城天樣遠，人在重城深處。惜別愁分，凝暗有淚，總寄陽關句。不堪腸斷，恨隨江水東注。
醉桃源·阮郎歸
作者：趙師俠
朝代：宋

微雲掃盡碧虛寬。月華光影寒。山河表裡鑑中看。沈沈清夜闌。風細細，露漙漙。神遊八極間。九宵回首望塵寰。悠然醉夢還。
醉桃源·阮郎歸
作者：趙師俠
朝代：宋

杜鵑花發映山紅。韶光覺正濃。水流紅紫各西東。綠肥春已空。閒戲蝶，懶遊蜂。破除花影重。問春何事不從容。憂愁風雨中。
醉桃源·阮郎歸
作者：趙師俠
朝代：宋

纖枝延蔓走青虯。風清體更柔。故繞檀蕊著花稠。疏疏如綴旒。瓊作靨，玉成裘。玫瑰應輩流。惜香愁怕罥搔頭。寧隨□事休。
關河令·清商怨
作者：趙師俠
朝代：宋

亭皋霜重飛葉滿。聽西風斷雁。閒憑危闌，斜陽紅欲斂。行人歸期太晚。誤彷彿、征帆幾點。水遠連天，愁雲遮望眼。
關河令·清商怨
作者：趙師俠
朝代：宋

江頭伊軋動柔櫓。漸楚天欲暮。浩蕩輕鷗，波間自容與。岸蓼汀蘋無緒。更滿目、瀟疏江樹。此意何窮，憑誰圖畫取。
雙頭蓮令
作者：趙師俠
朝代：宋

太平和氣兆嘉祥。草木總成雙。紅苞翠蓋出橫塘。兩兩鬥芬芳。幹搖碧玉並青房。仙髻擁新妝。連枝不解引鸞皇。留取映鴛鴦。
霜天曉角
作者：趙師俠
朝代：宋

艤舟砂磧。秋淨波澄碧。極目青山橫遠，懸崖斷、擁蒼壁。傍巖漁艇集。渡頭人物立。八景瀟湘真畫，雲籠日、晚風急。
霜天曉角
作者：趙師俠
朝代：宋

雨餘風勁。霧重千山暝。茅舍寒林相映。分明是、圖畫景。去程何日定。天遠長安近。喚起新愁無盡。全沒個、故園信。
風入松
作者：趙師俠
朝代：宋

溪山佳處是湘中。今古言同。平林遠岫渾如畫，更漁村、返照斜紅。兩岸荻風策策，一江秋水溶溶。蒼涯石壁景尤雄。人自西東。利名汩沒黃塵裡，又那知、清勝無窮。何日輕舠蓑笠，持竿獨釣西風。
鵲橋仙
作者：趙師俠
朝代：宋

明河風細，鵲橋雲淡，秋入庭梧先墜。摩孩羅荷葉傘兒輕，總排列、雙雙對對。花瓜應節、蛛絲卜巧，望月穿針樓外。不知誰見女牛忙，謾多少、人間歡會。
鷓鴣天
作者：趙師俠
朝代：宋

一葉驚秋風露清。砌蛩初聽傍窗聲。人逢役鵲飛烏夜，橋渡牽牛織女星。銀漢淡，暮雲輕。新蟾斜掛一鉤明。人間天上佳期處，涼意還從過雨生。
鷓鴣天
作者：趙師俠
朝代：宋

妙曲清聲壓楚城。蕙心蘭態見柔情。凌波隱稱金蓮步，蘸甲從教玉筍斟。歌緩緩，笑吟吟。向人真處可憐生。仙源幸有藏春處，何事乘風逐世塵。
鷓鴣天
作者：趙師俠
朝代：宋

榕葉陰陰未著霜。淺寒猶試夾衣裳。霧濃煙重遙山暗。雲淡天低去水長。風漸瀝，景淒涼。亂鴉聲裡又斜陽。孤帆落處驚鷗鷺，飛映書空雁字行。
鷓鴣天
作者：趙師俠
朝代：宋

煙靄空濛江上春。夕陽芳草渡頭情。飛紅已逐東風遠，嫩綠還因夜雨深。情脈脈，思沈沈。捲簾愁與暮雲平。欄干倚遍東西曲，杜宇一聲腸斷人。
鷓鴣天
作者：趙師俠
朝代：宋

爆竹聲中歲又除。頓回和氣滿寰區。春風解綠江南樹，不與人間染白鬚。殘蠟燭，舊桃符。寧辭末後飲屠蘇。歸與幸有園林勝，次第花開可自娛。
鷓鴣天
作者：趙師俠
朝代：宋

玉帶紅花供奉班。裹頭新樣總宜男。鬧裝鞍轡青驄馬，帖體衣裳紫窄衫。雲鬢重，黛眉彎。內家妝束冠江南。輕裘緩帶風流帥，錦繡叢花擁騎遠。
鷓鴣天
作者：趙師俠
朝代：宋

風定江流似鏡平。斜陽天外掛微明。雲歸遠岫千山暝，霧映疏林一抹橫。漁火細，釣絲輕。黃塵撲撲謾爭榮。何時了卻人間事，泛宅浮家過此生。
賀希瓐姪得男
作者：趙師呂
朝代：宋

天潢一派福流長，旅邸重聞夾烏香。
海上蟠桃千古秀，月中仙桂萬年芳。
象賢應擬家聲振，繕德還期國運長。
端是吾宗能厚積，故生麟鳳兆禎祥。
過山陰希瓐姪新居
作者：趙師呂
朝代：宋

美哉輪奐構華堂，如鳥飛兮接大荒。
廣植門牆容駟馬，洞開扃戶透書香。
滿簾濕翠怡情遠，入座清暉引興長。
會見祝言千萬載，紛紛燕雀賀高堂。
嘲俠客
作者：趙師商
朝代：宋

計拙難敷食與衣，惟將俠氣借相知。
何如馮子歸彈鋏，爭似毛生立見錐。
清世翩翩誰是美，塵寰碌碌已稱奇。
有時舉翮連雲起，不比函關一隻雞。
驀山溪
作者：趙師嚴
朝代：宋

文章太守，今作湖山主。冰雪照人清，賦仙家、出塵風度。流芳積慶，故自有淵源，家將相，世侯王，勳德藏盟府。政修人治，千里歌來暮。有腳是陽春，鼓和風、遍充寰宇。芝泥封詔，肯為郡人留，蒼玉佩，紫金貂，穩上星辰去。
山中訪友不遇
作者：趙師固
朝代：宋

久思成德士，家居山裹山。
雲深何憚遠，路險不知難。
幽鳥藏林語，殘花點石斑。
行蹤無覓處，惆悵自空還。
月巖
作者：趙師恕
朝代：宋

睠此巖壑勝，領客共登臨。
危棧臨不測，巇塗歷𡼭嶔。
俯仰極高低，上下窮幽深。
來登空明山，千崖正沉沉。
下瞰清羅江，古木鬰蕭森。
清風萬里來，層雲盪孤襟。
有客可共賦，有酒可自斟。
此景豈易得，此樂豈易尋。
吾生今老矣，遁迹歸窮岑。
一棹下瀟湘，此別意難任。
別後無相忘，詩成寄郵音。
句·其一
作者：趙師民
朝代：宋

露臺枉惜千金費，却把銅山錫幸臣。
句·其三
作者：趙師民
朝代：宋

委地露花啼曉恨，拂提煙柳弄春容。
句·其二
作者：趙師民
朝代：宋

菱天晨氣潤，槐夏午風清。
句·其四
作者：趙師民
朝代：宋

霜女遺靈長著素，玉妃餘恨結成酸。
向來
作者：趙師民
朝代：宋

向來情思已陳陳，旅思無端不及春。
潘子形容傷白髮，沈郎文字暗丹唇。
一真姑
作者：趙師秀
朝代：宋

忽然能不食，飲水度中年。
此事知難僞，令人信有仙。
形容無血色，衣服有香煙。
聽說瑶池路，猶如在目前。
中子山作
作者：趙師秀
朝代：宋

城郭經寒近佛生，偶來高頂作山行。
竹房冷落無僧在，獨倚闌干聽晚鶑。
九客一羽衣泛舟分韵得尊字就送朱幾仲
作者：趙師秀
朝代：宋

人生苦形役，不定如車轅。
況各異鄉井，忽此同酒尊。
此尊豈易同，意乃有數存。
西湖雪未成，兩山翠相奔。
山根日照樹，花放林逋村。
野饌具蘼藿，一飽厭百飧。
有客何多髯，吐氣鄰芳蓀。
慷慨念時事，所惜智者昏。
砭療匪無術，諱疾何由論。
北望徒太息，歸歟尋故園。
哆然黄冠師，笑請子勿喧。
東南守太乙，此宿福所屯。
吾子且飲酒，酒冷爲子溫。
京華病後
作者：趙師秀
朝代：宋

久在京華損道心，故人誰與念升沈。
春樓卧病燕相伴，湖寺題詩僧爲吟。
三月不逢家信至，一莖新有鬢絲侵。
早知諫獵非時節，只在山中自養金。
信州草衣寺
作者：趙師秀
朝代：宋

芙蕖四五枝，寂寞在空池。
難見草衣士，空看宴坐碑。
香煙思盛日，詩句記游時。
欲問臺中鶴，長松自不知。
借居湖上
作者：趙師秀
朝代：宋

出仕歸來貧似舊，借園偶近畫橋居。
縱觀不用春携酒，清坐何妨夜讀書。
港小只通閑客棹，樹低多礙故人車。
向時城裏緣塵土，久欲湖邊住歲餘。
停帆
作者：趙師秀
朝代：宋

舟過梢人屋，停帆去未能。
野梅皆是刺，灘水不爲冰。
里數訛難準，官稱俗可憎。
欲登巖石坐，有吏復無朋。
再遊北山和韵
作者：趙師秀
朝代：宋

或行或坐水邊亭，處處春風戶不扃。
飛絮伴人衰鬢白，遠山學我道衣青。
迢遥更入煙霏去，髣髴如曾夢寐經。
恐是前生林處士，晚年不飲至今醒。
再過吳松
作者：趙師秀
朝代：宋

江邊無處覓天隨，又趁斜陽過渺瀰。
遠愛柳林霜後色，一如春至欲黄時。
冷泉夜坐
作者：趙師秀
朝代：宋

衆境碧沈沈，前峰月正臨。
樓鐘晴聽響，池水夜觀深。
清浄非人世，虛空是佛心。
却尋來處宿，風起古松林。
劉隠君山居
作者：趙師秀
朝代：宋

嫌在城中住，全家入翠微。
開松通月過，接竹引泉歸。
慮淡頭無白，詩清貌不肥。
必無車馬至，猶掩向巖扉。
北戶
作者：趙師秀
朝代：宋

曉開北戶得新晴，木末猶橫一兩星。
滿地綠苔看不見，細花如雪落冬青。
十里
作者：趙師秀
朝代：宋

烏紗巾上是黄塵，落日荒原更恐人。
竹裏怪禽啼似鬼，道傍枯木祭爲神。
亦知遠役能添老，無柰高眠不救貧。
此地到城惟十里，明朝難得自由身。
千日
作者：趙師秀
朝代：宋

千日方過半，何因便得還。
就令凡事易，不及一身閑。
種朮憐官地，登城憶自山。
苦吟無愛者，寫在戶庭間。
午困
作者：趙師秀
朝代：宋

午困因書又見尋，自添茶鼎候微吟。
病身未覺春風暖，柳色無端日日深。
句·其一
作者：趙師秀
朝代：宋

病與西湖絕半年。
句·其七
作者：趙師秀
朝代：宋

一瓶茶外無祗待，同上西樓看晚山。
句·其三
作者：趙師秀
朝代：宋
体裁：句

恨不坐通宵。
句·其九
作者：趙師秀
朝代：宋

教人知遁甲，笑客問勾庚。
句·其二
作者：趙師秀
朝代：宋

况多秋蘚色。
句·其五
作者：趙師秀
朝代：宋

聞見隨時入品題。
句·其八
作者：趙師秀
朝代：宋

石畔長來枝易老，竹間瘦得萼全清。
句·其六
作者：趙師秀
朝代：宋

地僻傳聞新事少，路遥牽率故人多。
句·其四
作者：趙師秀
朝代：宋

路曲山隈一徑通。
吹臺曲
作者：趙師秀
朝代：宋

天門玉鑰雙龍開，霓旌羽蓋天上來。
管弦嘈雜入霄漢，美人侍讌黄金臺。
羽觴行歌歡未足，燕姬成行列紅玉。
梁王半醉起更衣，夜按玉簫親度曲。
曲終舉袂俱爭妍，拜舞樽前稱萬年，三山玉女朝羣仙。
當時弄玉飛上天，至今臺下草成煙。
呈蔣薛二友
作者：趙師秀
朝代：宋

中夜清寒入縕袍，一杯山茗當香醪。
鳥飛竹葉霜初下，人立梅花月正高。
無欲自然心似水，有營何止事如毛。
春來擬約蕭閑伴，重上天台看海濤。
和人韵贈北山僧
作者：趙師秀
朝代：宋

又得相逢閑寺裏，凡人多笑太無營。
誰知見事心先懶，未說尋幽足已輕。
二月春風添樹色，一山夜雨失泉聲。
謝師更作重眠約，來往云消兩日晴。
和朱子發韵兼簡青龍諸友二首·其一
作者：趙師秀
朝代：宋

巷南與巷北，相去路無多。
以我常孤坐，勞君數見過。
望山嫌夕靄，聽雨想春波。
稍俟晴明日，相携一醉歌。
和朱子發韵兼簡青龍諸友二首·其二
作者：趙師秀
朝代：宋

雖說京華住，西湖豈不清。
病多妨野興，貧甚損詩情。
插柳觀春意，粘碑隔市聲。
松江幾閒客，日夕聽波鳴。
和陳水雲湖莊韵
作者：趙師秀
朝代：宋

粼粼水增波，疊疊雲弄影。
昔誇春徑妍，今愛秋塘靜。
芳筵集賓彥，清宴除豔靚。
時當新雨餘，蒼翠獻林嶺。
既忻沖抱舒，復快遠目騁。
仰嘉鍾鼎人，而迺眷箕潁。
深營察高趣，雅詠發沉景。
獨使和者難，一夕愁欲癭。
和鮑縣尉
作者：趙師秀
朝代：宋

留僧秋閣上，身自伴僧閑。
潄齒臨寒水，焚香對遠山。
野禽偷果去，童子借經還。
餘興成詩句，高題屋柱間。
哀山民
作者：趙師秀
朝代：宋

憶君初病時，倉皇造君榻。
知爲寒所中，脛痹連左胛。
蔣子丹有神，三日能屈伸。
五日扶杖立，十日行逡巡。
於時數相見，談娛靡曾倦。
啜茶猶滿甌，改詩忽盈卷。
君亦疑勿藥，春和可爲樂。
仙家桃最紅，同踐天台約。
多愁積如山，令君心不閑。
殘疴故未去，澀嗇腸腑間。
岳僧有烈劑，倒篋得餘惠。
服之汗翻漿，事與東流逝。
啼妻無完裙，弱子猶哀麕。
詩人例窮苦，窮死更憐君。
君如三秋草，不見一日好。
根荄霜霰侵，萎絕嗟何早。
哭君日無光，思君月照牀。
猶疑君不死，猛省欲顛狂。
昨者君未疾，相過不論日。
晴窗春翦蒲，寒爐夜煨栗。
石階苔蘚中，猶有舊行蹤。
憂心不能寐，無夢得相逢。
君詩如賈島，勁筆斡天巧。
昔爲人所稱，今爲人所寶。
石峰云有地，葬從朋友議。
須求侍郎銘，難見山民字。
平生翁與徐，南去久無書。
不知聞信後，涕淚當何如。
寫池煙水暮，宛是西川路。
虛言楚客招，終感向生賦。
哭徐璣五首·其一
作者：趙師秀
朝代：宋

君早抱奇質，獲與有道親。
微官漫不遇，泊然安賤貧。
心夷語自秀，一洗世士陳。
使其養以年，鮑謝焉足鄰。
哭徐璣五首·其三
作者：趙師秀
朝代：宋

思君氣實充，不與短折類。
血死匪無由，恐是服椒罪。
君於藥自深，何獨此乎昧。
豈不聞仙人，餌菖得千歲。
哭徐璣五首·其二
作者：趙師秀
朝代：宋

昔吾與君遊，嫌疎不嫌數。
自爲貧窶驅，十載九離索。
前年會京都，朂我返林薄。
吾貧未得歸，君死不可作。
哭徐璣五首·其五
作者：趙師秀
朝代：宋

道暉愛江蘺，吾子思單老。
生念死不滅，應會沅湘道。
空山獨靈舒，閉戶守枯槁。
風雪將歲闌，凋零此懷抱。
哭徐璣五首·其四
作者：趙師秀
朝代：宋

平生於所學，常若喪其敏。
臨池書未成，池水黑已盡。
傳來葉嶺帖，遂與蘭亭近。
凡茲究極功，亦足損肝腎。
喜徐道暉至
作者：趙師秀
朝代：宋

嗜茶身益瘦，兼恐欲通仙。
近作詩全少，閑成畫亦傳。
瀟江風雪渡，嶽石姓名鎸。
自接來消息，朝朝問客船。
嚴州瀟灑亭
作者：趙師秀
朝代：宋

高榭出禪關，人家向下看。
千峰春隔霧，數里夜聞灘。
偶至因成宿，前遊亦值寒。
州人多有詠，何不見方干。
壕上
作者：趙師秀
朝代：宋

遠近人家住，過橋路盡通。
野田行瘦馬，淺渚聚羣鴻。
地靜微泉響，天寒落日紅。
若非身作吏，不道是城中。
多景樓晚望
作者：趙師秀
朝代：宋

落日欄干與鴈平，往來疑有舊英靈。
潮生海口微茫白，麥秀淮南迤邐青。
遠賈泊舟趨地利，老僧指甕說州形。
殘風忽送吹營角，聲引邊愁不可聽。
夜宿江浦聞元八改官寄此
作者：趙師秀
朝代：宋

君遊丹陛已三遷，我泛滄浪亦二年。
劍佩曉趨雙鳳闕，煙波夜宿一漁船。
交親盡在青雲上，鄉曲都拋白日邊。
若報生涯應笑殺，結茆栽芋種畬田。
大慈道
作者：趙師秀
朝代：宋

青苔生滿路，人跡至應稀。
小寺鳴鐘晚，深林透日微。
野花春後發，山鳥澗中飛。
或有相逢者，多因採藥歸。
大龍湫
作者：趙師秀
朝代：宋

一派落虛空，如何畫得同。
高風吹作雨，低日射成虹。
西域書曾說，先朝路始通。
或言龍已去，幽處別爲宮。
太平山讀書寄城中諸友
作者：趙師秀
朝代：宋

野人無別事，故得坐空林。
黄卷還鋪日，青蓮未悟心。
鐸音山殿靜，螢影石池深。
不敢邀芳屣，因閑儻一尋。
奉賦朱新父足庵
作者：趙師秀
朝代：宋

人欲難窮極，於中覺者稀。
但令無過分，何處有危機。
長日書千冊，清風竹一園。
東南坤勢闕，子計不爲非。
姑蘇臺作
作者：趙師秀
朝代：宋

何人可與話登臨，徙倚危欄日又沈。
千古蒼茫青史夢，一年迢遞故鄉心。
天無雨雪梅花早，地有波濤鴈影深。
爲是夫差舊臺榭，愁來不敢越人吟。
孤山寒食
作者：趙師秀
朝代：宋

二月芳菲在水邊，旅人消困亦隨緣。
晴舒蝶翅初勻粉，雨壓楊花未放綿。
有句自題閑處壁，無錢難買貴時船。
最憐隠者高眠地，日日春風是筦絃。
安仁道中
作者：趙師秀
朝代：宋

行盡沿溪路，天寒歲又除。
欲消冰似雪，初長麥如蔬。
於世無成事，何時有定居。
等緣貧所役，爲仕媿爲漁。
官田之集翁聘君失期陳伯壽賦詩率爾次韵
作者：趙師秀
朝代：宋

好水不厭闊，好風不厭涼。
況有十頃荷，荷風媚波光。
主人昔謂余，此境不可忘。
舉觴集羣英，期以朝未央。
清歡遣絲竹，善謔停優倡。
快若魚脫網，適比鴛在梁。
搴芳衣履濕，飲淥肌骨香。
操觚賦相聯，妙續楚九章。
苦吟墮饑蟬，巧詠發輕簧。
常勝或倒戈，突出或擅場。
或峙而遽蹴，或抑而載揚。
所欠獨巨翁，不使人意强。
孱衲爾何爲，竭颯立在傍。
有間衆稍默，談辯忽汪洋。
夕風亦損荷，萬事付叵量。
官舍初成
作者：趙師秀
朝代：宋

爲宅傍城牆，先求夏日涼。
鑿池容衆水，栽竹斷斜陽。
官是三年滿，身無一事忙。
不知何補報，安坐恐難當。
宿國清
作者：趙師秀
朝代：宋

殘燈吹了閉禪關，風約孤螢落砌間。
本爲飲茶妨睡早，强尋詩句擬寒山。
宿徐靈暉山舍
作者：趙師秀
朝代：宋

分坐橋邊石，同歸原上村。
窺燈禽出樹，聞語僕開門。
雪後挑蔬潔，更深貰酒渾。
極知高卧久，吾賤不能倫。
寄徐丞
作者：趙師秀
朝代：宋

病不窺園經一月，更無人跡損青苔。
池禽引子銜魚去，野蔓開花上竹來。
亦欲鬢毛休似雪，爭如丹汞只爲灰。
秋風昨夜吹寒雨，有夢南遊到海迴。
寄徐縣丞
作者：趙師秀
朝代：宋

自爾爲官去，吾扉亦返關。
池成逢夜雨，籬壞出秋山。
歲事登禾稼，朝綱去草菅。
題書寄漳水，專俟好詩還。
寄新吳友人
作者：趙師秀
朝代：宋

每於樓上立，遠遠望新吳。
春至山疑長，江空雨似無。
懷才人盡愛，多病體常癯。
若治東游策，舟行與子俱。
寄茅山溫尊師
作者：趙師秀
朝代：宋

幾度題詩寄入山，不知何處得書看。
莓苔石上秋吟遠，星斗壇中夜拜寒。
鶴改新名呼未至，碑逢斷刻打應難。
憶師每欲尋師去，芝朮栽成自可餐。
寄薛景石
作者：趙師秀
朝代：宋

虛窗風颯然，獨卧聽殘蟬。
家務貧多闕，詩篇老漸圓。
清秋添一月，故里別三年。
最憶君門首，黄花匝野泉。
寄趙昌父
作者：趙師秀
朝代：宋

逃名逃未得，幾載住章泉。
便使重承詔，多應不議邊。
高風時所繫，新集世方傳。
憶就江樓別，雪晴江月圓。
寄趙楚州
作者：趙師秀
朝代：宋

承明雖妙古云勞，小借臨邊却自豪。
韓信所封兵尚勁，劉伶曾住酒應高。
牽來寶馬通言語，放去琱弓落羽毛。
別有異時人憶處，萬株楊柳綠春壕。
小舟
作者：趙師秀
朝代：宋

小舟隨處去，幽意日相親。
野草勝荷葉，輕鷗似逸人。
閑思此湖水，曾洗幾京塵。
甚欲營漁屋，空虛未有因。
山路懷翁卷
作者：趙師秀
朝代：宋

困嘗苦茗不論杯，天氣纔晴又有雷。
寂寞小亭看草坐，晚風時復墮青梅。
山路懷翁卷
作者：趙師秀
朝代：宋

幽溪曉無雨，野竹葉自濕。
涓涓北流泉，風吹落花入。
不見苦吟人，芳思將誰拾。
巖居僧
作者：趙師秀
朝代：宋

開扉在石層，盡日少人登。
一鳥過寒木，數花摇翠藤。
茗煎冰下水，香炷佛前燈。
吾亦逃名者，何因似此僧。
庵西
作者：趙師秀
朝代：宋

數里庵西路，東風去更吹。
稻寒生葉細，松老作花遲。
小憇嫌無侶，曾游憶有詩。
新螢光尚小，未暗出空池。
延禧觀
作者：趙師秀
朝代：宋

寂寞古仙宮，松林常有風。
鶴毛兼葉下，井氣與雲同。
背日苔磚紫，多年粉壁紅。
相傳陶縣令，曾住此山中。
後哀
作者：趙師秀
朝代：宋

交交谷鳥哀，鬰鬰澗松折。
山民無還期，春物失怡悅。
平生感斯人，難以常理說。
共智己則愚，忽巧衆亦拙。
芳名信可垂，在世何寂滅。
含悽爲卜兆，窀穸利茲月。
行當宿草生，當使我淚歇。
未知百年後，誰復耕此穴。
寄言苦吟者，勿棄攝生訣。
徐侍郎挽詞
作者：趙師秀
朝代：宋

少贊經綸業，周家已卜年。
謗興無白日，心在有青天。
遷謫還迎母，囏危復用賢。
未令吾道泰，星殞灌城邊。
徐先輩挽詞
作者：趙師秀
朝代：宋

豈謂聲名早，番成不遇非。
賦曾天子見，詩有世人知。
忽種松三尺，終乖桂一枝。
幽芳誰與誌，御史念壎箎。
徐孺子宅
作者：趙師秀
朝代：宋

今識高眠處，滄波是切鄰。
已知難即鹿，惟有獨潛鱗。
草長過荷葉，藤深失樹身。
閑思昔微子，猶自得稱仁。
徐靈暉挽詞
作者：趙師秀
朝代：宋

在生貧不害，早喪可嗟吁。
天下黄金有，人間好句無。
魂應湘水去，名與浪仙俱。
平日惟耽茗，墳前種幾株。
德安道中
作者：趙師秀
朝代：宋

峰頭不住起雲煙，野水縱橫盡入田。
定是人家蠶事末，道傍桑葉小如錢。
德安道中
作者：趙師秀
朝代：宋

餐餘行數步，稍覺一身和。
蠶月人家閉，春山瀑布多。
鶑啼聲出樹，花落片隨波。
前路東林近，慚因捧檄過。
扶欄
作者：趙師秀
朝代：宋

强起扶欄立，新寒陡見侵。
鐘聲諸寺曉，柳蔭半池陰。
病久方憑艾，貧深或夢金。
湖邊好風日，孤負幾登臨。
撫欄
作者：趙師秀
朝代：宋

撫欄驚歲月，久住欲如何。
水國花開早，春城人上多。
病令詩懶作，閑喜客頻過。
聽說邊頭事，時賢策在和。
敬謝章泉趙昌甫二十韵
作者：趙師秀
朝代：宋

耆舊半凋落，在者如晨星。
與翁別豫章，十見草木青。
人生幾堪別，夢寐生羽翎。
迢迢玉溪波，近昨嘗再經。
携家事多難，所至那得停。
山中空望來，日夕不掩扃。
豈獨負茲約，尺書亦沈冥。
逢人問消息，但喜言康寧。
墮來兩卷什，一以慰飄零。
感此故意弘，不我迹以形。
文章出晚歲，字畫猶壯齡。
誦之西湖濱，驚動孤山靈。
翁卷遊崆峒，一已煩郵鈴。
幸翁良未衰，吾黨存典刑。
遥聞曾入郛，諒爲韓與丁。
郡齋待且久，幾宿澗上亭。
今春少晴時，澗水應泠泠。
歸來安穩否，薰風入林坰。
願言愛玉骨，逍遥卧殊庭。
會面雖未期，忽聚江湖萍。
數日
作者：趙師秀
朝代：宋

數日秋風欺病夫，盡吹黄葉下庭蕪。
林疎放得遥山出，又被雲遮一半無。
春晚即事
作者：趙師秀
朝代：宋

一身來作吏，白日算徒勞。
塵土侵衣重，年光如鬢牢。
春深禽語改，溪落岸沙高。
柳下垂釣者，吾今媿爾曹。
暮春書懷寄翁十
作者：趙師秀
朝代：宋

帝里逢春雨不乾，纔晴數日又春還。
桐華半落官河水，榆葉全遮客舍山。
未悔闊疎令事去，最憐乏絕壞身閑。
菖蒲九節今堪采，思爾逍遥澗谷間。
會宿再送子野
作者：趙師秀
朝代：宋

又承出郭到貧家，一度分携鬢易華。
自說印書春可寄，獨慚闕酒夜難賒。
眠遲古鼎銷殘火，吟苦寒缸落細花。
羸病不能親送別，夢魂先立渡頭沙。
會景軒
作者：趙師秀
朝代：宋

此中非一景，欲狀固難名。
江近秋陰早，山多曉氣清。
斷雲分樹泊，饑鶴下田行。
別擬深更至，虛空看月明。
月夜懷徐照
作者：趙師秀
朝代：宋

月色一庭深，迢遥千里心。
湘江連底見，秋客與誰吟。
寒入吹城角，光凝宿竹禽。
亦知同不寢，難得夢相尋。
杜鵑
作者：趙師秀
朝代：宋

三月江頭花正開，啼教花片委青苔。
若嫌此地非君土，今度歸時莫要來。
林逋墓下
作者：趙師秀
朝代：宋

梅花千樹白，不是舊時村。
傾我酤來酒，酹君仙去魂。
短碑藤倚蔓，空冢竹行根。
猶有歸來鶴，清時欲與論。
柳下書齋
作者：趙師秀
朝代：宋

轉曲認幽棲，齋名壁上題。
柳遮船步水，草出瓦溝泥。
養靜拋書冊，銷閑倚杖藜。
誰知鳳城外，宛是武陵溪。
栗禁
作者：趙師秀
朝代：宋

宵長非一夢，欲記已迷茫。
照鏡枯於腊，梳頭落似霜。
病疴如退愈，貧屢又商量。
所嗜惟崖栗，今年不敢嘗。
桃花寺
作者：趙師秀
朝代：宋

舊有桃花樹，人呼寺故云。
石幽秋鷺上，灘遠夜僧聞。
汲井連黄葉，登臺散白雲。
燒丹勾漏令，無處不逢君。
桐柏觀
作者：趙師秀
朝代：宋

山深地忽平，縹緲見殊庭。
瀑近春風濕，松多曉日青。
石壇遺鸛羽，粉壁剝龍形。
道士玉靈寶，輕强滿百齡。
楊柳塘寄徐照
作者：趙師秀
朝代：宋

因貧爲遠別，已是十三程。
盡日行山色，逢人問地名。
近書無便寄，新句與誰評。
想爾寒宵雨，思予亦夢成。
樓上
作者：趙師秀
朝代：宋

曉雨微微灑物華，牽牛初發傍牆花。
數聲野鶴無尋處，只在樓西有竹家。
次韵趙正字蟹
作者：趙師秀
朝代：宋

嗔爾橫行爲多足，割爾兩螯如割玉。
憐爾有甲不自衛，評爾一身黄勝肉。
吳江十月天霜寒，吳人微爾不舉餐。
萑蒲勿訝束爾急，與虎爭强能上山。
水際
作者：趙師秀
朝代：宋

水際移居晚，薰風綠滿汀。
密萍妨下釣，高柳礙觀星。
忙是僧相過，閑惟雨可聽。
尋思非久計，終憶自柴扃。
池上
作者：趙師秀
朝代：宋

朝來行藥向秋池，池上秋深病不知。
一樹木犀供夜雨，清香移在菊花枝。
沈洞主
作者：趙師秀
朝代：宋

案上陰符卷，應逢驪母傳。
無言過永日，不食度終年。
雲覆燒丹竈，花浮洗藥泉。
時聞有玄虎，來禮洞門前。
潤陂山上作
作者：趙師秀
朝代：宋

一山大半皆櫧葉，絕頂閒尋得徑微。
無日謾勞携紙扇，有風猶怯去綿衣。
野花可愛移難活，啼鳥多情望即飛。
惟與寺僧居漸熟，煮茶深院待人歸。
無言師還道院求詩
作者：趙師秀
朝代：宋

師已無言矣，今吾何所云。
惟知佛照子，曾管雁山雲。
天下閒爲寶，人間熱似焚。
筠州郡齋近，安坐過秋分。
玉清夜歸
作者：趙師秀
朝代：宋

巖有未有桂花開，觀裏閑尋道士來。
微雨過時松路黑，野螢飛出照青苔。
病起
作者：趙師秀
朝代：宋

身如瘦鶴已伶俜，一卧兼旬更有零。
朝客偶知親送藥，野僧相保密持經。
力微尚覺衣裳重，才退難徼筆硯靈。
惟有愛花心未已，遍分黄菊插空瓶。
白石巖
作者：趙師秀
朝代：宋

誰炷清香禮少君，數聲金磬夢中聞。
起來閑把青衣袖，裹得欄干一片雲。
盧申之載酒舟中分韵得明字
作者：趙師秀
朝代：宋

閑人閑處住，載酒荷高情。
小舍寧容客，同舟却向城。
弄花忘晝暑，憂穀念秋晴。
歸路雖無月，銀河亦自明。
石門僧
作者：趙師秀
朝代：宋

石門幽絕甚，獨有一禪僧。
寺廢餘鐘在，房高過客登。
山蜂成苦蜜，崖溜結空冰。
如此冬寒月，他人住豈能。
石門寺
作者：趙師秀
朝代：宋

寺外山皆石，門因鑿石開。
野花黄類菊，寒笋綠黏苔。
官爲看田至，僧方乞食回。
一雙簷際鴿，空覷出生臺。
示五峰僧
作者：趙師秀
朝代：宋

峰形如掌翠相環，頭白山僧引客看。
積葉壞來泥徑滑，斜陽移去石橋寒。
近聞瀑布尋還遠，易得菖蒲采極難。
分我一峰於此住，與師相聚願辭官。
秋夜偶書
作者：趙師秀
朝代：宋

此生謾與蠹魚同，白髮難收紙上功。
輔嗣易行無漢學，玄暉詩變有唐風。
夜長燈燼挑頻落，秋老蟲聲聽不窮。
多少故人天祿貴，猶將寂寞歎揚雄。
秋屏作
作者：趙師秀
朝代：宋

凡有欄干處，秋來遍往還。
就中惟此地，全得見西山。
鴈落遥沙小，人登廢壘閑。
因憐一州景，皆在夕陽間。
秋日偶書
作者：趙師秀
朝代：宋

官事何曾曉，閒名苦要簽。
大書公吏恐，直語衆人嫌。
俸少貧如故，醫慵病却添。
秋風牆下菊，相對憶陶潛。
秋日遊棲霞菴
作者：趙師秀
朝代：宋

乘興入孤村，神凝秋水間。
菊開嫌徑小，荷盡覺池寬。
林影懸崖屋，鐘聲何處山。
清遊殊未倦，初月照松關。
秋色
作者：趙師秀
朝代：宋

幽人愛秋色，祇爲屬吟情。
一片葉初落，數聯詩已清。
瘦便藤杖細，涼覺葛衣輕。
門外蕭蕭徑，今年菊自生。
移居謝友人見過
作者：趙師秀
朝代：宋

賃得民居亦自清，病身於此寄飄零。
筍從壞砌磚中出，山在隣家樹上青。
有井極甘便試茗，無花可插任空瓶。
巷南巷北相知少，感爾詩人遠扣扃。
答徐靈淵
作者：趙師秀
朝代：宋

弊廬補葺雖勞力，且得幽閑住此身。
舊友誤稱吟筆長，諸親爭笑罷官貧。
近簷竹密妨巢雀，當戶花疎見路人。
所慮久晴田事廢，今聞高下雨皆勻。
答曾景建
作者：趙師秀
朝代：宋

愛重吟來句，和經一處安。
亦知將作佛，何訝不爲官。
楚塞烽煙靜，淮波柳絮殘。
疑根深未指，欲往愧飛翰。
答葉司理
作者：趙師秀
朝代：宋

寂寞坐高齋，兵來與訊偕。
喜看君字畫，癯似我形骸。
頗欲徵陳作，遥知動遠懷。
夢魂思一遇，風雨暗長淮。
筠州郡庠山亭
作者：趙師秀
朝代：宋

一來高處望，遠近盡秋容。
秀氣歸才子，清風屬釣翁。
溪晴分別港，山闕見他峰。
獨憶凉宵月，無因宿此中。
簡同行翁靈舒
作者：趙師秀
朝代：宋

久晴灘磧衆，舟楫後先行。
終日不相見，與君如各程。
水禽多雪色，野笛忽秋聲。
必有新成句，溪流合讓清。
簡孫正字
作者：趙師秀
朝代：宋

空齋兀兀難消日，況入中年睡亦疎。
洗釜煮蔬留客飯，卷簾移菊看人鋤。
秋衣因病全更衲，曉鬢迎寒半脫梳。
多謝貴交芸閣裏，許令隨意借官書。
約客
作者：趙師秀
朝代：宋

黄梅時節家家雨，青草池塘處處蛙。
有約不來過夜半，閑敲棋子落燈花。
縉雲縣宿
作者：趙師秀
朝代：宋

親知因別久，具酒勞經過。
古邑居人少，春寒入夜多。
雨香仙地藥，燭動石橋波。
稍覺離家遠，鄉音一半訛。
翠巖寺
作者：趙師秀
朝代：宋

石巖看不見，翠色自重重。
春雨生松葉，山風響鐵鐘。
碑頑工費墨，草嫩綠添茸。
住院吳僧老，相迎憶舊逢。
舟行寄翁十
作者：趙師秀
朝代：宋

舟輕風色好，波面去迢迢。
取爾詩重讀，令吾病欲銷。
江禽停晚樹，澗水入秋潮。
已覺懷人極，分携始一朝。
萬年寺
作者：趙師秀
朝代：宋

萬年山木有千年，石路陰深到繚垣。
幾片雲閑誰是主，一條流水不知源。
土栽芍藥尤勝木，僧說獼猴極畏猿。
夜半空堂諸境寂，微聞鐘梵亦成喧。
葉侍郎送紅芍藥
作者：趙師秀
朝代：宋

雕欄迎夏發奇葩，不擬分來野客家。
自洗銅瓶插欹側，暫令書卷識奢華。
舊遊尚憶揚州夢，麗句難同謝脁誇。
應被花嗔少風味，午窗相對一杯茶。
葛翁小閣
作者：趙師秀
朝代：宋

樹色對疎櫺，橫陳一片清。
微風楊葉下，斜日竹稍明。
此老無塵事，雙姝亦道情。
客來憐素壁，題句不題名。
薛氏瓜廬
作者：趙師秀
朝代：宋

不作封侯念，悠然遠世紛。
惟應種瓜事，猶被讀書分。
野水多於地，春山半是雲。
吾生嫌已老，學圃未如君。
訪韓仲止不遇題澗上
作者：趙師秀
朝代：宋

隔澗竹扉深，蒼童引客尋。
雖然乖晤語，猶得見園林。
野蔓時妨步，山蟬亦好吟。
石根泉數斗，清冷應人心。
詩二首·其一
作者：趙師秀
朝代：宋

邑事多商榷，惟詩未暇論。
母慈催扇枕，父老欲攀轅。
詩二首·其二
作者：趙師秀
朝代：宋

三年非一事，知盡愛人心。
滿任添新髮，還家带舊琴。
鵲聲先棹去，柳色到都深。
即日應冠豸，憑共記得沈。
謝耕道犁春圖
作者：趙師秀
朝代：宋

春雨年年有，良田歲歲無。
何因將此事，須要畫爲圖。
野水寒初退，平林綠半敷。
長謠謝沮溺，未必子知吾。
貴溪夜泊寄趙昌甫
作者：趙師秀
朝代：宋

蓍草占秋動，逢秋早得歸。
本非爲事迫，不欲與心違。
波浄孤螢度，宵涼數葉飛。
遠懷高卧者，微月閉松扉。
贈孔道士
作者：趙師秀
朝代：宋

生來還姓孔，何不戴儒冠。
詩好逢人誦，琴清只自彈。
訪師行郡遠，愛竹透菴寒。
見說丹爐內，黄金化不難。
贈張亦
作者：趙師秀
朝代：宋

一別無書信，相逢各老蒼。
山川烽外遠，歲月夢中長。
空橐盛詩草，單衣涴酒香。
因言瀼溪宴，同憶舊時狂。
贈張亦
作者：趙師秀
朝代：宋

相逢楚澤中，語罷各西東。
天下方無事，男兒未有功。
邊風吹面黑，市酒到腸空。
早作歸耕計，吾舟俟爾同。
贈易道士
作者：趙師秀
朝代：宋

仙帔畫霞雪，多年侍玉宸。
古於莊子貌，貴似呂公身。
詩好當開板，丹靈不化銀。
舊山新築觀，惟夢得歸頻。
贈湯巾
作者：趙師秀
朝代：宋

黄金榜內人，枉刺忽相親。
怪得名差異，吟來句極新。
獨眠秋寺雨，罕踏帝城塵。
何限高科客，因容不重身。
贈源長老歸自湘中
作者：趙師秀
朝代：宋

白髮半頭寒未剃，形容清瘦異於常。
爲人作畫衣添黑，對客圍棋爪甚長。
不染世間如菡萏，只留胸次著瀟湘。
住山亦自年來懶，竹閣門前借一房。
贈約老
作者：趙師秀
朝代：宋

一徑入深竹，數楹臨古溝。
更無人共住，極喜客來遊。
白髮長垂領，新茶綠滿甌。
自言門外寺，皆是老僧修。
贈達西堂
作者：趙師秀
朝代：宋

秋水數枝蓮，在師房一邊。
固應通浄理，不復念生緣。
舊願酬初滿，靈方許盡傳。
閑詢曾住寺，如夢已茫然。
贈鄧漢卿
作者：趙師秀
朝代：宋

單獨一身長不定，亦無書卷得相隨。
忙過人世當閑日，老遇朝廷用少時。
衝雪自言行路苦，看松長恨買山遲。
蕭蕭白髮寒燈下，寫就詩篇欲寄誰。
贈陳宗之
作者：趙師秀
朝代：宋

四圍皆古今，永日坐中心。
門對官河水，簷依綠樹陰。
每留名士飲，屢索老夫吟。
最感書燒盡，時容借檢尋。
贈陳復道
作者：趙師秀
朝代：宋

自惜今年髮，新添一半華。
祇應如意事，不屬苦吟家。
忽暖天□雪，微香案有花。
故人勞見念，相過教丹砂。
送倪道士之廬山
作者：趙師秀
朝代：宋

近方辭地肺，本自住天台。
有鶴相同出，無雲作伴回。
道房隨處借，詩板逐時開。
又說廬山去，閑看瀑布來。
送古壺與人
作者：趙師秀
朝代：宋

小壺純素無文采，驗是殷商物至今。
損處怕教凡手觸，鑄時應有吉星臨。
久藏厚土金聲盡，微貯清泉翠色深。
持贈高人安几席，爲勾古意入新吟。
送周端常之建康
作者：趙師秀
朝代：宋

高名聞已久，方策有文雕。
接得詩人信，知從諫議招。
住遥勞枉刺，去速恨移橈。
何處逢黄菊，秋風故六朝。
送奭上人抄化
作者：趙師秀
朝代：宋

冒寒獨向何方去，爲建靈山閣未能。
詩卷带呈看疏客，藥爐留借共房僧。
夕陽岸上行枯葉，瀑布巖前聽拆冰。
事到有緣隨處應，回來金碧入雲層。
送徐璣赴永州掾
作者：趙師秀
朝代：宋

二水鴻飛外，君今問去程。
家貧難擇宦，身遠易成名。
入署梅花落，過汀蕙草生。
莫因饒楚思，詞體失和平。
送徐道暉遊湘水
作者：趙師秀
朝代：宋

春盡雨霏霏，春寒猶在衣。
人尋香草去，鴈背遠峰歸。
瀟水添湘闊，唐碑入宋稀。
應知名與姓，題寫遍巖扉。
送沈莊可
作者：趙師秀
朝代：宋

清事貧人占，斯言恐是虛。
與花方作譜，爲米又持書。
時節寒相近，山林拙未除。
西江波浪急，送子一愁予。
送湯主簿
作者：趙師秀
朝代：宋

扶起階前菊，秋霖苦未休。
更逢千里別，早白一年頭。
客借程文看，兒分賜服收。
還家有新興，佳句入書郵。
送湯千
作者：趙師秀
朝代：宋

能文兼悟性，前是惠休身。
爲選來京邑，因吟訪野人。
所居纔隔水，不見忽經旬。
何事云歸速，儒官拜敕新。
送潘景參赴利路帳幹
作者：趙師秀
朝代：宋

蜀道如天遠，携家難計程。
不從三峽過，免聽幾猿聲。
戍密野花少，棧虛山雨鳴。
同年同寂寞，此去子成名。
送真直院出使江東
作者：趙師秀
朝代：宋

一節鑄黄金，翩然別禁林。
幾於言事日，已作去朝心。
有識愁雖結，無慚喜自深。
江邊瞻使者，誰不敬曾參。
送翁卷入山
作者：趙師秀
朝代：宋

已送山民歸舊廬，子今復去我何如。
漸成老大難爲別，早占清閑未是疎。
小雨半畦春種藥，寒燈一盞夜修書。
有人來問陶貞白，說與華陽何處居。
送蔣節推赴岳陽
作者：趙師秀
朝代：宋

君山那可上，四面是層波。
此地風煙古，前人賦詠多。
征帆衝鴈字，官舍近漁歌。
況爾修真者，回仙必見過。
送薛子舒赴華亭船官
作者：趙師秀
朝代：宋

竹籠盛書去，遥知官事閑。
水程春有雨，海岸曉無山。
奧理漸摩後，清名護養間。
坐曹觀剡木，意與易相關。
送謝耘之無爲
作者：趙師秀
朝代：宋

雙旌雖有舊，道路亦勞形。
不用携書尺，惟當带酒瓶。
柘空淮繭白，梅近楚秧青。
爾以親爲請，仁人豈厭聽。
送趙判官
作者：趙師秀
朝代：宋

三歲蓮華幕，何曾仕者同。
開牆通野客，分樹借江鴻。
與世如無味，於民自有功。
神仙今已近，不畏引帆風。
送輝上人再住空相
作者：趙師秀
朝代：宋

忽然聞受請，鐵錫指秋風。
寺在寒城裏，州居野水中。
生緣拋未盡，舊講續應終。
不用相尋別，浮雲去住同。
送鄧漢卿
作者：趙師秀
朝代：宋

我亦將歸者，先行極羨君。
惟因交已久，頗覺意難分。
江滿帆侵樹，山高燒入雲。
他年有書札，彼此訪耕耘。
送黄叔向謁楊伯子
作者：趙師秀
朝代：宋

嘗聞事將壇，何得復儒冠。
口誦新詩句，身呈舊箭瘢。
賞因貧未受，愁擬醉相寬。
當伏湖州牧，應憐志士寒。
進賢道中
作者：趙師秀
朝代：宋

半月逢梅雨，初晴客意消。
鶑聲臨野水，松影卧新苗。
少憩休輿卒，閑行過板橋。
平生無飲分，空愧酒旗招。
過弋陽
作者：趙師秀
朝代：宋

三月三番過弋陽，吾生辛苦莫思量。
磨圓灘石幾年浪，丹盡江楓昨夜霜。
已算中途當度臘，更憐抵舍未爲鄉。
高眠舊有山中約，只欠青騾道士方。
采藥徑
作者：趙師秀
朝代：宋

十載仙家采藥心，春風過了得幽尋。
如今縱有相逢處，不是桃花是綠陰。
陳待制湖樓
作者：趙師秀
朝代：宋

何處飛來縹緲中，人間惟有畫圖同。
兩層簾幕垂無地，一片笙簫起半空。
巖竹倒添秋水碧，渚蓮平接夕陽紅。
遊人未達蒙莊旨，虛倚欄干面面風。
靈山閣見二徐友舊題句
作者：趙師秀
朝代：宋

一面見溪水，三邊皆翠微。
晚來虛檻外，秋近白雲飛。
重至恰身老，同吟感客非。
靈山自如畫，依舊隔斜暉。
靈巖
作者：趙師秀
朝代：宋

忽有千巖聚，禪宮得土慳。
古來雲是海，天下別無山。
久立增寒思，初看損壯顔。
曾聞斤石剝，夜落半空間。
題四聖觀□道士詩卷
作者：趙師秀
朝代：宋

一觀桃花紅似錦，兩堤楊柳綠於雲。
遊人只是遊晴晝，煙雨朝昏盡屬君。
題方興化塋舍
作者：趙師秀
朝代：宋

使君如玉不雕鎸，可惜埋藏已十年。
佳兆昔令人入夢，遺經今有子能傳。
紫藤附暖應生地，蒼柏凌空欲到天。
要識德源無盡處，一池清甚發淵泉。
題方興化塋舍
作者：趙師秀
朝代：宋

晴簷方聽夜淋浪，晚送儒臣別建章。
但欲有言扶國是，不嫌無計作身防。
輕舟過處猿頻斷，舊宅開時菊正黄。
心事對牀應細語，得歸如此亦何妨。
鴈蕩寶冠寺
作者：趙師秀
朝代：宋

行向石欄立，清寒不可云。
流來橋下水，半是洞中雲。
欲住逢年盡，因吟過夜分。
蕩陰當絕頂，一鴈未曾聞。
龜峰寺
作者：趙師秀
朝代：宋

石路入青蓮，來遊出偶然。
峰高秋月射，巖裂野煙穿。
螢冷粘椶上，僧閑坐井邊。
虛堂留一宿，宛似鴈山眠。
石門巖
作者：趙師立
朝代：宋

勝境傳天下，曾封第七山。
一巖懸石際，萬木插雲間。
鳥過暮天碧，牛眠冬日閑。
歌聲初隱隱，疑自武陵還。
爛柯山
作者：趙師聖
朝代：宋

姑蔑城南問爛柯，籃輿踏翠晚來過。
巖前雲擁杉松老，席上棋敲日月多。
四序秋光浮澹蕩，半空鐘韻繞嵯峨。
仙人去後餘殘局，風雨山深長薜蘿。
詩一首
作者：趙師訓
朝代：宋

慶元宰相事紛紛，說著令人暗斷魂。
好聽當時劉弼語，分些官職乞平原。
過臞庵
作者：趙師魯
朝代：宋

竹木清華處，林亭曲折開。
泉聲經雨雜，石勢學雲頹。
留客煮新茗，敲泥啟舊醅。
子猷去已久，信宿爲誰來。
題嚴因崇報禪寺
作者：趙師龍
朝代：宋

尋幽訪古到巖前，仰視雲霞接梵天。
六代興王那復在，千身化佛尚依然。
老松欲作蒼龍去，怪石常如猛虎眠。
已覺塵勞變清浄，何當築室向危巔。
元夕
作者：趙師𢍰
朝代：宋

古來燈火盛維揚，今歲元宵樂未央。
祇欠明皇擁仙仗，綵雲高處舞霓裳。
减字木兰花
作者：趙師𢍰
朝代：宋
体裁：词

江南春早。春到南枝花更好。不比寻常。深著胭脂学弄妆。寿阳开宴。拂拂红霞生酒面。从此溪桥。步障翻腾著绛绡。
句
作者：趙師𢍰
朝代：宋
体裁：句

都在吟情句眼中。
琼花
作者：趙師𢍰
朝代：宋
体裁：七言绝句

香得坤灵秀气全，蕊珠团外蝶翩翩。亲曾后土祠中看，不是人间聚八仙。
瓊花
作者：趙師𢍰
朝代：宋

香得坤靈秀氣全，蘂珠團外蝶翩翩。
親曾后土祠中看，不是人間聚八仙。
綠萼梅
作者：趙師𢍰
朝代：宋

南枝飛影到橫窗，點點凌寒學弄妝。
玉色不親紅粉鏡，冰肌宜褪綠羅裳。
向人驕小春先動，越樣尖新夜更香。
不爲此花排日醉，廣平真是鐵心腸。
駕詣景寧宮行春
作者：趙師𢍰
朝代：宋

風傳御道蹕聲清，兩道紗籠列火城。
雲護帝尊天未曉，衆星環拱極星明。
句
作者：趙庚
朝代：宋

腰金不足爲公重，懷寶無瑕乃席珍。
友人別墅
作者：趙庚夫
朝代：宋

買山仍近水，結屋又安墳。
此舉堪驚世，餘年獨羨君。
釣舟須共載，禪榻亦平分。
切莫施門戶，□藏恐礙雲。
句·其一
作者：趙庚夫
朝代：宋

君家自在劍山外，莫浪江南勸路人。
句·其三
作者：趙庚夫
朝代：宋

鶴殘籬外筍，鼠舐墨中膠。
句·其二
作者：趙庚夫
朝代：宋

故人埋玉僧歸塔，獨聽疎鐘起暮愁。
句·其四
作者：趙庚夫
朝代：宋

詩句日從窗眼寫，墨丸夜入枕頭收。
同僧遊𤂌陽塘上生院
作者：趙庚夫
朝代：宋

沿堤上下看沙鷗，得句支筇自點頭。
風露高時將鶴伴，溪山好處載僧遊。
老無志願惟漁艇，閒有功夫上寺樓。
歲晚淵明須自笑，督郵未至合歸休。
寄廣右方提刑
作者：趙庚夫
朝代：宋

節旄昨下九疑山，圖畫仙真上界還。
巡歷半經三管地，笑談盡伏五溪蠻。
受恩人拜祠堂下，留墨神呵古洞間。
早晚歸班論邊瑣，有書時遣扣柴關。
寄建康老友
作者：趙庚夫
朝代：宋

朋舊多隨秋葉風，與君心賞向來同。
十年相憶頭先白，萬里重分途更窮。
蓴菜雖堪誇洛下，酒樽終是憶江東。
自從學道全無夢，直待親逢紫陌中。
山居苦
作者：趙庚夫
朝代：宋

栽松成曲徑，洗石出秋屏。
米價占新月，更籌認曙星。
買牛鄰共契，祭竈婦看經。
不覺成頭白，頻看燒地青。
心宇
作者：趙庚夫
朝代：宋

心宇今無一點塵，面毛徑寸垢生鱗。
齋時野雀臨薌几，定裏山蜂立葛巾。
欲喚羲黄談太古，自疑嵇阮即前身。
兒童共指深衣笑，問是秦人是晉人。
書田舍所見
作者：趙庚夫
朝代：宋

海上多風色，青山與屋齊。
禾堆深卧犬，樹杪忽聞鷄。
白酒清無麯，青裙老未笄。
主人偏道氣，被褐自扶犂。
李長吉集
作者：趙庚夫
朝代：宋

幾回掩却又重看，吟罷心如着露蘭。
欲上玉樓窺老筆，虬龍擁處雪霜寒。
歲除即事
作者：趙庚夫
朝代：宋

連夜縫紉辦，今朝杵臼頻。
買花簪稚女，送米贈窮鄰。
宦薄唯名在，年華與鬢新。
桃符詩句好，恐動往來人。
清泉
作者：趙庚夫
朝代：宋

清泉煮茗自甘肥，詩卷新來十大圍。
衰齒尚能餐枸杞，餘齡斷未泣牛衣。
每思削髮遊方去，時夢乘雲謁帝歸。
何世獨無勳業士，古來惟有逸民稀。
病足
作者：趙庚夫
朝代：宋

老病侵陵藥不靈，雪窗燈火冷如螢。
未應安隠青蓮足，便學蹁躚病鶴形。
意恐夢中輕獻璞，怒思天上去鞭霆。
露華水泡何堪惜，獨念名山未徧經。
看梅
作者：趙庚夫
朝代：宋

竟日梅花側，枝枝入肺肝。
濕疑霜旋剪，清比玉堪餐。
臨水嚴光釣，吟風東野寒。
年來難取友，珍重莫吹殘。
真州聽角
作者：趙庚夫
朝代：宋

畫角聽時恨最深，戍樓偏在女牆陰。
聲寒恐有新霜落，意遠未隨紅日沉。
凉月一天孤雁影，秋風萬里狂夫心。
連宵只解搜詩意，哀怨何曾動羽林。
習氣
作者：趙庚夫
朝代：宋

習氣年來已盡除，一窗長是讀方書。
家因護竹厨無筍，住偶隣僧飯有蔬。
老去情懷多感舊，貧來親故不如初。
幾時深入青山隠，木葉爲衣穩跨馿。
論詩
作者：趙庚夫
朝代：宋

未得歸山養聖胎，憑誰輕脫出山來。
老猶作態經霜柳，靜有餘妍照水梅。
大小場知惟酒戶，淺深難說是詩才。
吟翁終欲招田父，只話桑麻共一杯。
讀曾茶山詩集
作者：趙庚夫
朝代：宋

茶山八十二癯仙，千首新詩手自編。
吟到瘴烟因避寇，貴登從橐只棲禪。
新於月出初三夜，澹比湯煎第一泉。
咄咄逼人門弟子，劍南已見祖燈傳。
道中逢潛夫
作者：趙庚夫
朝代：宋

相逢投草舍，對雨話移時。
衣濕全無火，囊空各有詩。
客程樵可問，日課僕皆知。
未別情先惡，那堪遠別離。
隠逸
作者：趙庚夫
朝代：宋

落魄蕉衫戴道冠，菖蒲滿案浸清寒。
有錢即買丹砂煉，無病猶將素問看。
連日遊山僧共住，頻年乞米鶴同餐。
世間不朽非鍾鼎，曾與高人靜處觀。
題孔道士雲庵
作者：趙庚夫
朝代：宋

道人居玉笥，手闢小蓬萊。
門寂山相對，庵空雲自來。
茶煙朝宛轉，丹氣夜昭回。
欲助梨花夢，携鋤獨種梅。
題張山人幽居
作者：趙庚夫
朝代：宋

昔隠君平卜，今聞事又非。
肘猶懸蠹簡，身止掛鶉衣。
芒屨沿山去，茅簷講易歸。
先儒皆若此，切莫歎時違。
鬢髭
作者：趙庚夫
朝代：宋

鬢髭漸漸長霜莖，老聽山中雀唳聲。
九死得生尤可重，百年幾日更多營。
自參梵夾機心息，專食藜羹胃氣清。
檢點依然魔障在，草堂釣艇未忘情。
鶴食
作者：趙庚夫
朝代：宋

鶴食從妻給，花窠課子鋤。
絕糧緣買硯，止酒爲躭書。
野服迎人懶，禪心涉世疏。
丹爐添火候，健似十年初。
凝霜閣
作者：趙廱
朝代：宋

修竹蕭蕭三兩竿，公餘時得靜中看。
何須更避人間暑，滿腹冰霜六月寒。
南湖
作者：趙廱
朝代：宋

每憶南湖上，青帘賣酒亭。
柳條魚頰翠，花片馬蹄馨。
寒食經行路，晴窗入夢屏。
因循春又晚，風緊攪空冥。
句·其一
作者：趙廱
朝代：宋

金風凉夜深，吹我蕭蕭髮。
句·其二
作者：趙廱
朝代：宋

汴水一灣秋色冷，中原千里暮雲低。
烟雨樓
作者：趙廱
朝代：宋

畫棟飛雲暮靄寒，樓臺城堞有無間。
烟收雨霽曾看否，見盡東南萬疊山。
紀遊
作者：趙廱
朝代：宋

古端有奇勝，名巖擬天星。
傳聞輦轂下，往往極口稱。
有爲背馳說，曾不如邱陵。
請君勿誇山，恐非動者情。
請君勿譽水，靜必惡淙琤。
玄酒薄滋味，衆口難調羹。
甲乙獨相囗，馬不同牛耕。
海上有逐臭，寧云爾德馨。
主人何負盜，勢固爲盜憎。
茲山豈求全，乃與人事并。
言言而疑疑，世態犬吠聲。
百聞輸一見，日月中天明。
我綰高要章，往返萬里程。
凜凜民社寄，旦旦朱墨榮。
及茲瓜戍期，作意星巖行。
星巖有佳處，丈人試靜聽。
空洞似容德，不禁魑魅停。
其中百尋泉，澄撓無濁清。
神龍倏兮來，穩穩石榻橫。
忽焉風雲合，霹靂行雷霆。
驅逐百種怪，慄慄心膽驚。
爲山何用高，有此足以名。
提携麴居士，賓從盡豪英。
刻山與題柱，悔罪付兩黥。
男兒須辦此，誰能作蠅營。
雪夜黄州城下
作者：趙廱
朝代：宋

雪後人家早閉門，江寒水落見沙痕。
黄州城下東坡路，月浸梅花正斷魂。
題學宮
作者：趙廱
朝代：宋

峩峩玉城山，地勢北龍岡。
是中産人物，英傑常相望。
挽崔舍人·其一
作者：趙彥中
朝代：宋

直上青霄早，秋翎插健雕。
心源九雲夢，筆陣幾嫖姚。
視草含英鳳，封章落貴貂。
身前茂陵稿，及謁漢皇朝。
挽崔舍人·其二
作者：趙彥中
朝代：宋

仙院分宵直，書庭接翼翔。
情忘海夫臭，語借令君香。
壯髮猶藏葆，生芻已奠觴。
修文平日事，地下亦爲郎。
翠蛟亭和鞏栗齋韻
作者：趙彥假
朝代：宋

天下名洞天，有山必有水。
餘杭山水窟，神仙所棲止。
仙人乘雲去，玉蛟留潭底。
至今雷雨夕，蛟睡時驚起。
爪劈巖石裂，石罅滴乳髓。
涓涓泉流出，半垂白鳳尾。
風來琴筑響，月照纓絡侈。
曲折納深池，徹底清且泚。
築亭當澗衝，木石相表裏。
翠壁潤含烟，層峯去天咫。
道人幻出奇，指顧猶未已。
忽驅蛟走鬭，瞬息八百里。
怒氣挾奔霆，草木爲披靡。
兒童驚震掉，面若槁灰死。
達人本大觀，談笑自隠几。
須臾羣動息，靜坐窮物理。
水石本無心，相激一至此。
挈家來游飫山林之美款泉石之勝引睇莆陽扁畫因慨思關河鼎沸版圖之歸無期當有任其咎者
作者：趙彥吶
朝代：宋

吏餘得得叩仙扃，蕭散還吾自在身。
到耳鳴蟬□更靜，傍簷飛鳥亦相親。
層巖障日崖根險，危柱擎空□色新。
應念中州方熱惱，願分清泚藥斯民。
句·其一
作者：趙彥彬
朝代：宋

自愛檻前山有意，誰云堂下水污人。
句·其二
作者：趙彥彬
朝代：宋

俸薄儉常足，官卑清自尊。
詩一首
作者：趙彥政
朝代：宋

所歷登臨盡，愁新屈子居。
青脩一嶂遠，紅蓼幾花疏。
直節乾坤外，騷文雅頌餘。
殷勤酹江月，生氣凜如初。
游虎丘
作者：趙彥橚
朝代：宋

文書窮日幾時休，得得尋幽到虎丘。
望處平蕪迷遠近，林端飛鳥去夷猶。
吳王事古遺人恨，西子名存逝水流。
從昔邦君多賦詠，可無一事繼前修。
潢河
作者：趙彥珖
朝代：宋

潢河繞出郡城樓，樓枕潢南城上頭。
天闊星連翼軫分，地長川带漢江流。
吳下同年會詩
作者：趙彥璦
朝代：宋

引睇龍門念久違，自題雁塔會何稀。
奔馳蓮幕祇甘分，只尺星臺喜有依。
拱侍尊罍陪盛事，仰瞻刑政煥清暉。
我公自有回天力，入佐明君看一飛。
姑蘇臺同年會次袁說友韻
作者：趙彥真
朝代：宋

杏園名勝與春違，落落晨星入望稀。
百里我方欣際遇，二天公正許馮依。
繡衣俱近雲霄路，綺席聊分山水暉。
已幸光華參末至，鳳池行且看雙飛。
五彩結同心
作者：趙彥端
朝代：宋

人間塵斷，雨處風回，涼波自泛仙槎。非郭還非野，閒鶯燕、時傍笑語清佳。銅壺花漏長如線，金鋪碎、香暖簷牙。誰知道、東園五畝，種成國豔天葩。主人漢家龍種，正翩翩迥立，雪紵烏紗。歌舞承平舊，圍紅袖、詩興自寫春華。未知三鬥朝天去，定何似、鴻寶丹砂。且一醉、朱顏相慶，共看玉井浮花。
千秋歲
作者：趙彥端
朝代：宋

杏花風下。獨立春寒夜。微雨度，疏星掛。暉暉濃豔出，嫋嫋繁枝亞。朱檻倚，輕羅醉裡添還卸。寂寞情猶乍。悵望驂鸞駕。衣褪玉，香欺麝。一花拚一醉，杯重憑誰把。春去也，重簾翠幕人如畫。
千秋歲
作者：趙彥端
朝代：宋

柏舟高躅。晚歲宜遐福。門戶壯，疏湯沐。青袍圍白髮，瑞錦纏犀軸。仙桂長，交柯卻映蟠桃熟。縹緲長生曲。入破笙簫逐。香霧薄，菲華屋。玉鉤涼月掛，水麝秋蕖馥。千萬壽，酒中倒臥南山綠。
南鄉子
作者：趙彥端
朝代：宋

濃綠暗芳洲。春事都隨芍藥休。風雨只貪梅子熟，颼颼。卻送行人一夜秋。新月幸如鉤。三五還催玉鑑浮。一段離愁溪樣遠，悠悠。只是溪流淺似愁。
南鄉子
作者：趙彥端
朝代：宋

窗戶映朝光。花氣渾如百和香。即遣花飛深造次，茫茫。曲渚飄成錦一張。相憶莫相忘。並蒂芙蓉本自雙。草色連雲人去住，堪傷。海上尖峰似劍鋩。
南鄉子
作者：趙彥端
朝代：宋

風露晚珊珊。洛下湘中接佩環。急把一杯相勞苦，雲端。只恐冰肌亦自寒。二客共闌干。瀲瀲鯨波吸未乾。待得月華移十丈，乘歡。更上層樓極處看。
卜算子
作者：趙彥端
朝代：宋

脈脈萬重心，相望何時見。強半春寒去卻來，野水差新燕。遠負白頭吟，坐惜紅顏變。欲問平安無使來，日落庭花轉。
句·其一
作者：趙彥端
朝代：宋

新梢漸變鵝黄色，淺水遥添鴨綠紋。
句·其三
作者：趙彥端
朝代：宋

來日泥香催燕子，歸時桑老趁蠶收。
句·其二
作者：趙彥端
朝代：宋

水暖池塘閒睡鴨，烟深村落自鳴鷗。
句·其四
作者：趙彥端
朝代：宋

微風蹙水魚鱗浪，薄日烘雲卵色天。
壽張守·其一
作者：趙彥端
朝代：宋

堂堂天上張公子，龍劍分光自斗牛。
海上忽歸槎萬里，雲間未放月中秋。
才爲漢殿無雙手，恩到閩山第一州。
亦有人言識仙骨，只看何日議封留。
壽張守·其二
作者：趙彥端
朝代：宋

鵷班新謁紫宸回，魚佩初迎幕府開。
百里故鄉同晝錦，一年和氣自春臺。
甘棠政美無留頌，泮水功成有異才。
他日聽傳公不老，定知曾見武夷來。
壽皇太子·其一
作者：趙彥端
朝代：宋

日日龍樓問寢時，雞人未動漏花遲。
前星一點朝天節，只有清臺太史知。
壽皇太子·其一
作者：趙彥端
朝代：宋

清賞堂中無管弦，鳳山樓上有雲烟。
儲皇側畔何人侍，黄卷團欒是聖賢。
壽皇太子·其七
作者：趙彥端
朝代：宋

少陽拜賜少陽旁，黄菊紅茱滿壽觴。
陽德重重在初四，不須九日是重陽。
壽皇太子·其三
作者：趙彥端
朝代：宋

光堯初御六龍天，上直參維大火躔。
天意分明昌宋德，誕辰王世總丁年。
壽皇太子·其三
作者：趙彥端
朝代：宋

明河楂上有仙翁，犯月撞星列碧穹。
金闕東邊銀榜處，大書天地長男宮。
壽皇太子·其二
作者：趙彥端
朝代：宋

二聖多能似仲尼，儲皇家學自庭闈。
銀鈎已有淳熙脚，玉句仍傳德壽衣。
壽皇太子·其二
作者：趙彥端
朝代：宋

子晉吹笙未是仙，阿丕橫槊少全篇。
小吟青著梅梢句，一日東風四海傳。
壽皇太子·其五
作者：趙彥端
朝代：宋

菊花潭上菊花新，不是花潭是壽盃。
天賜生朝千斛水，一年一斛送將來。
壽皇太子·其六
作者：趙彥端
朝代：宋

禹子湯孫并聖賢，一身雙美古無前。
願陳萬國元良句，不用金昭玉粹篇。
壽皇太子·其四
作者：趙彥端
朝代：宋

大安宮裏漆園椿，子幹孫枝葉葉新。
今日四株高下碧，相承一樣八千春。
好事近
作者：趙彥端
朝代：宋

一沮寄江干，十載山青水碧。山水大無餘意，有故情難識。故情難識有誰知，衣殘更頭白。別後是人安穩，只楚吳行客。
好事近
作者：趙彥端
朝代：宋

一種歲前春，誰辨額黃腮白。風意只吟群木，與此花修別。此花佳處似佳人，高情帶詩格。君與歲寒相許，有芳心難結。
好事近
作者：趙彥端
朝代：宋

君到共黃花，君去早梅將發。君不待梅歸去，問與誰同折。白頭潘令一年秋，有酒恨無客。莫忘道山堂上，話清音風月。
好事近
作者：趙彥端
朝代：宋

君莫厭江鄉，也有茂林修竹。竹外有些亭榭，置酒尊棋局。棋神酒聖各成歡，歡長更燒燭。寄語故人鵬鷃，任傾金圍玉。